
	讜讗讬谉 讬讻讜诇 诇讛讚诇讬拽 讘砖讘转 讜讬''诇 讚讗''讻 诇讗 讛讜讛 爪专讬讱 诇讬讛 诇诪讬诪专 讘讬谉 讘讞讜诇 讘讬谉 讘砖讘转 讻讬讜谉 讚讞讚 讟注诪讗 讛讜讗 讗诇讗 讛''诇 诇诪讬诪专 讗讬谉 诪讚诇讬拽讬谉 住转诐 诪讚拽讗诪专 讘讬谉 讘讞讜诇 讘讬谉 讘砖讘转 砖''诪 砖注讜讚 讬砖 讟注诐 讗讞专 讘砖讘转 砖诇讗 诇讛讚诇讬拽 诇讘讚 诪讟注诐 讞讜诇 讜讛讬讬谞讜 砖诪讗 讬讟讛 讜讗''讻 住讘专 讚诪讜转专 诇讛砖转诪砖 诇讗讜专讛 讜诪讬讛讜 专讘 讚拽讗诪专 诪讚诇讬拽讬谉 讘讬谉 讘讞讜诇 讘讬谉 讘砖讘转 诇讗 讛讬讛 诪爪讬 诇诪讬诪专 诪讚诇讬拽 住转诐 讚讛''讗 讚讜拽讗 讘讞讜诇 讗讘诇 讘砖讘转 讗讬谉 诪讚诇讬拽讬谉 砖诪讗 讬讟讛 讚讘住转诪讗 诇讗 讛讬讬转讬 讗讜诪专 砖砖讜诐 讗讚诐 讬讞诪讬专 诇讗住讜专 诇讛砖转诪砖 诇讗讜专讛 讜讻谉 讛诇讻转讗 讚谞专 讞谞讜讻讛 讗住讜专 诇讛砖转诪砖 诇讗讜专讛 讻专讘 讜讻专' 讬讜讞谞谉 讜讗讘讬讬 谞诪讬 拽讬讘诇讛 讜专讘 讬讜住祝 谞诪讬 诪砖诪注 诇拽诪谉 讚住''诇 讛讻讬 讜讻讘转讛 讗讬谉 讝拽讜拽 诇讛 讚讻讜诇讛讜 住讘讬专讗 诇讛讜 专讘讬 讜专讘 讛讜谞讗 讬讞讬讚 讛讜讗 讜诇讬转 讛诇讻转讗 讻讜讜转讬讛: 讚讗讬 诇讗 讗讚诇讬拽 诪讚诇讬拽. 讗讘诇 诪讻讗谉 讜讗讬诇讱 注讘专 讛讝诪谉 讗讜诪专 讛专''讬 驻讜专转 讚讬砖 诇讬讝讛专 讜诇讛讚诇讬拽 讘诇讬诇讛 诪讬讚 砖诇讗. 讬讗讞专 讬讜转专 诪讚讗讬 讜诪''诪 讗诐 讗讬讞专 讬讚诇讬拽 诪住驻拽 讚讛讗 诪砖谞讬 砖讬谞讜讬讬 讗讞专讬谞讗 讜诇专''讬 谞专讗讛 讚注转讛 讗讬谉 诇讞讜砖 诪转讬 讬讚诇讬拽 讚讗谞讜 讗讬谉 诇谞讜 讛讬讻专讗 讗诇讗 诇讘谞讬 讛讘讬转 砖讛专讬 诪讚诇讬拽讬谉 诪讘驻谞讬诐: 讜讛诪讛讚专讬谉 诪谉 讛诪讛讚专讬谉. 谞专讗讛 诇专''讬 讚讘''砖 讜讘''讛 诇讗 拽讬讬诪讬 讗诇讗 讗谞专 讗讬砖 讜讘讬转讜 砖讻谉 讬砖 讬讜转专 讛讬讚讜专 讚讗讬讻讗 讛讬讻专讗 讻砖诪讜住讬祝 讜讛讜诇讱 讗讜 诪讞住专 砖讛讜讗 讻谞讙讚 讬诪讬诐 讛谞讻谞住讬诐 讗讜 讛讬讜爪讗讬诐 讗讘诇 讗诐 注讜砖讛 谞专 诇讻诇 讗讞讚 讗驻讬' 讬讜住讬祝 诪讻讗谉 讜讗讬诇讱 诇讬讻讗 讛讬讻专讗 砖讬住讘专讜 砖讻讱 讬砖 讘谞讬 讗讚诐 讘讘讬转: 诪爪讜讛 诇讛谞讬讞讛 注诇 驻转讞 讘讬转讜 诪讘讞讜抓. 讜诪讬讬专讬 讚诇讬讻讗 讞爪专 讗诇讗 讘讬转 注讜诪讚 住诪讜讱 诇专讛''专 讗讘诇 讗诐 讬砖 讞爪专 诇驻谞讬 讛讘讬转 诪爪讜讛 诇讛谞讬讞 注诇 驻转讞 讞爪专 讚讗诪专 诇拽诪谉 讞爪专 砖讬砖 诇讛 讘' 驻转讞讬诐 爪专讬讻讛 讘' 谞专讜转 讜讗诪专讬' 谞诪讬 谞专 砖讬砖 诇讛 砖谞讬 驻讬讜转 注讜诇讛 诇砖谞讬 讘谞讬 讗讚诐 诪砖诪注 诇砖谞讬 讘转讬诐 讜讗诐 讛讬讜 诪谞讬讞讬诐 注诇 驻转讞讬 讘转讬讛诐 讛讬讛 诇讝讛 诪讬诪讬谉 讜诇讝讛 诪砖诪讗诇 讗讘诇 讗讬 诪谞讬讞讬诐 注诇 驻转讞 讛讞爪专 讗转讬 砖驻讬专: 讜讘砖注转 讛住讻谞讛. 谞专讗讛 诇专''讬 讚讛讬讬谞讜 诪讻讬 讗转讜 讞讘专讬 诇讘讘诇 讻讚讗诪专 讘驻' 讻讬专讛 (诇拽诪谉 讚祝 诪讛. 讜砖诐) 诪讛讜 诇讟诇讟诇 砖专讙讗 讚讞谞讜讻转讗 诪拽诪讬 讞讘专讬 讘砖讘转讗 讜讗''转 讚注诇 讛砖诇讞谉 谞诪讬 讬拽讞讜 讗讜转讜 讻讚讗诪专 讘讙讬讟讬谉 (讚祝 讬讝.) 专讘讛 讘专 讘专 讞谞讛 讞诇砖 讗转讗 讞讘专讗 砖拽诇 砖专讙讗 诪拽诪讬讬讛讜 讜讬''诇 讚讗讬谉 专讙讬诇讜转 讻''讻 诇讞驻砖 讘讘转讬诐: 砖讛讬讛 诪讜谞讞 讘讞讜转诪讜 砖诇 讻''讙. 讗诐 讻讘专 讙讝专讜 注诇 讛谞讻专讬诐 诇讛讬讜转 讻讝讘讬诐 (讚讛 讻''' 讚祝 诇讚.) 爪''诇 砖讛讬讛 诪讜谞讞 讘讞讜转诐 讘拽专拽注 砖诇讗 讛住讬讟讜 讛讻诇讬:





专讘讬谞讜 讞谞谞讗诇

讗诪专 专讘 驻转讬诇讜' 讜砖诪谞讬诐 砖讗诪专讜 讞讻诪讬诐 讗讬谉 诪讚诇讬拽讬谉 讘讛谉 讘砖讘转 诪讚诇讬拽讬谉 讘讛诐 讘讞谞讜讻讛 讘讬谉 讘讞讜诇 讘讬谉 讘砖讘转 诪"讟 拽住讘专 讻讘转讛 讗讬谉 讝拽讜拽 诇讛 讜讗住讜' 诇讛砖转诪砖 诇讗讜专讛. 



诪讬转讬讘讬 诪爪讜转讛 诪砖转砖拽注 讛讞诪讛 讜注讚 砖转讻诇讛 专讙诇 诪谉 讛砖讜拽 诪讗讬 诇讗讜 讚讗讬 讻讘转讛 讛讚专 诪讚诇讬拽 诇讛 讜砖谞讬谞谉 诇讗 讗讬 诇讗 讗讚诇讬拽 谞专 砖诇 讞谞讜讻讛 注讚讬讬谉 诇讗 讬讗诪专 讻讘专 注讘专 讝诪谞讛 讗诇讗 诪讚诇讬拽 注讚 讚讻诇讬 专讬讙诇讗 讚转专诪讜讚讗讬 讗讬 谞诪讬 砖讬注讜专讗 讚砖诪谉 讚谞专 讞谞讜讻讛 讻诪讛 讛讜讗 讻讚讬 砖讬讛讗 讚讜诇拽 诪砖拽讬注转 讛讞诪讛 注讚 砖转讻诇讛 专讙诇讗 讚转专诪讜讚讗讬:




转"专 诪爪讜转 讞谞讜讻讛 谞专 讗讬砖 讜讘讬转讜 讜讛诪讛讚专讬谉 谞专 诇讻诇 讗讞讚 讜讗讞讚 讜讛诪讛讚专讬谉 诪谉 讛诪讛讚专讬谉 讘"讛 讗讜诪专讬诐 讬讜诐 专讗砖讜谉 诪讚诇讬拽 讗讞讚 诪讬讻谉 讜讛讬诇讱 诪讜住讬祝 讜讛讜诇讱. 驻讬' 讛诪讛讚专讬谉 诪讛讚专讬 诪爪讜转 讻讚讗诪专讬谞谉 (讘"拽 讟 讘) 诇讛讚讜专 诪爪讜讛 注讚 砖诇讬砖 讘诪爪讜讛. 



转"专 谞专 讞谞讜讻讛 诪爪讜讛 诇讛谞讬讞讛 注诇 驻转讞 讘讬转讜 诪讘讞讜抓 讜讗诐 讛讬讛 讚专 讘注诇讬讛 诪谞讬讞讛 讘讞诇讜谉 讛住诪讜讱 诇专讛"专 讜讘砖注转 讛住讻谞讛 诪谞讬讞讜 注诇 讛砖讜诇讞谉 讜讚讬 讗诪专 专讘讗 讜爪专讬讱 谞专 (讗讞讚) [讗讞专] 诇转砖诪讬砖讜 [讜讗讬 讗讬讻讗 诪讚讜专讛 诇讗 爪专讬讱] 讜讗讬 讗讚诐 讞砖讜讘 讛讜讗 讗祝 注诇 讙讘 讚讗讬转 诇讬讛 诪讚讜专讛 爪专讬讱 谞专 (讗讞讚) [讗讞专] 诇转砖诪讬砖讜 讜讗住讬拽' 谞专 讞谞讜讻讛 诇诪注诇讛 诪注砖专讬诐 讗诪讛 驻住讜诇讛 讻诪讘讜讬 讜讻住讜讻讛 讜诪爪讜讛 诇讛谞讬讞讛 诪讘讞讜抓 讘转讜讱 讬' 讟驻讞讬诐 讘讟驻讞 讛住诪讜讱 诇驻转讞 讘爪讚 砖诪讗诇 讻讚讬 砖转讛讗 诪讝讜讝讛 诪讬诪讬谉 讜谞专 讞谞讜讻讛 诪砖诪讗诇 讚专讱 讘讬讗转讜 诇讘讬转讜.





专诪讘"谉

讜讚讗诪专讬' 讗住讜专 诇讛砖转诪砖 诇讗讜专讛. 讻诇 转砖诪讬砖讬谉 讘诪砖诪注 讘讬谉 讚诪爪讜讛 讻讙讜谉 住注讜讚转 砖讘转 讘讬谉 讚专砖讜转 讜专讘 讗住专 诇拽诪谉 讛讜住讬祝 讗驻讬' 讛专爪讗讜转 诪注讜转 砖讛讜讗 注谞讬谉 拽诇 讜讗讬谞讜 谞专讗讛 讻谞讛谞讛 砖诪专讞讜拽 讛讜讗 诪专爪讛 讗讜转谉 讗驻"讛 讗住讜专 讜诪砖"讛 诪转诪讛 砖诪讜讗诇 注诇讛 讚讛讛讜讗 讜讻讬 谞专 拽讚讜砖讛 讬砖 讘讜. 讜讗"转 讘住注讜讚转 砖讘转 诪讗讬 讘讬讝讜讬 诪爪讜讛 讗讬讻讗 讜讛讗 讛讜讗 诪爪讜讛 诇讗讜 诪诇转讗 讛讜讗 讚讻诇 砖讗讚诐 诪砖转诪砖 诪诪爪讜讛 讝讜 诇讗讞专转 讘讬讝讜讬 诪爪讜讛 讛讬讗 讝讜 讚诪讬讞讝讬 讻诪讗谉 讚诇讗 讞讘讬讘讗 诇讬' 讛讱 诪爪讜讛 讜注讘讬讚 诪爪讜讛 讗讞专讬转讗 讜注"讻 诇讗 砖专讬 讗诇讗 诇讛讚诇讬拽 诪谞专 诇谞专 诪砖讜诐 讚转专讜讬讬讛讜 讞讚讗 诪爪讜讛 谞讬谞讛讜 讻诇讜诪专 诪爪讜转 谞专 讞谞讜讻讛 讜诪讬谉 讘诪讬谞讜 讗讬谞讜 讘讟诇 讗讘诇 砖讗专 诪爪讜转 谞专讗讜转 讻诪讘讟诇讜转 讝讜 讗转 讝讜. 讜诪住转讬讬注 讛讱 住讘专讗 诪讚讗诪专讬' 讘讙诪专讗 讚讘谞讬 诪注专讘讗讬 (讘.) 讜注讜讚 诪谉 讛讚讗 讚专' 转讞诇讬驻讗 砖讗讬诇 诇专讘 讞住讚讗 诇讗 讻谉 讗诇驻谉 专讘讬 砖讘转 砖讞诇 诇讛讬讜转 讘讞谞讜讻讛 砖讗住讜专 诇专讗讜转 诪讟讘注 诇讗讜专 谞专 讞谞讜讻讛 讛专讬 讗讬谞讜 砖讻讞 讜诪讜爪讬讗 讗转 讛驻转讬诇' 诇讬转 讟注诪讗 讗诇讗 砖诇讗 讛讜爪转 讛讗讜专 讘专讜讘 讛讚诇拽. 驻讬' 专讘 转讞诇讬驻讗 诪拽砖讬 诇专讘 讞住讚讗 诇讗 讻讱 诇诪讚转谞讬 专讘讬谞讜 砖讗驻讬' 砖讘转 砖讞诇讛 诇讛讬讜转 讘讞谞讜讻讛 讗讬谉 诪讚诇讬拽讬谉 讘驻转讬诇讜转 讜砖诪谞讬' 砖诪谞讜 讞讻诪讬诐 讜讗诪讗讬 讗住讜专 讗诐 讟注诐 讗讬住讜专 讛驻转讬诇讜转 讜砖诪谞讬诐 讛讜讗 诪驻谞讬 砖讛讗讜专 讗讬谞讜 谞诪砖讱 讗讞专讬讜 讜讛讜讗 砖讻讞 讜诪讜爪讬讗 讗转 讛驻转讬诇讛 讻讚拽讗诪专 讛转诐 诇注讬诇 讛专讬 砖讗讞专 砖讗住讜专 诇专讗讜转 诪讟讘注 诇谞专 讞谞讜讻讛 讜讻讬讜谉 砖讻谉 诇讗 讗转讬 诇讗讟讜讬讬 讗诇诪讗 诪讚讗住专 诇专讗讜转 诪讟讘注 讻诇 转砖诪讬砖讬谉 谞诪讬 讗住讜专 讚讗讬 砖专讬 讘砖讗专 转砖诪讬砖讬谉 讛讗 讗转讬 诇讗讟讜讬讬. 讜讻"讚 专讘讬' 讛讙讚讜诇 讝"诇 砖驻住拽 讛诇讻讛 讻讚讘专讬 讻讜诇诐 诇讛讞诪讬专 讜讻"谞 诪讚讘专讬 专"讞 讝"诇 砖讗讬谉 讻讗谉 讘讬转 诪讬讞讜砖 讚讜讚讗讬 讗住讜专 讘讻诇 转砖诪讬砖讬谉 讚注"讻 讛诇讻讛 讻专讘 诪转谞讗 讗诪专 专讘 讚专' 谞讞诪讬' 讜专' 讬讜讞谞谉 讛讻讬 住"诇 讜讗讘讬讬 拽讘诇讛 讘住讜祝 讜拽专讗 谞驻砖讬' 讻讚诇讗 讝讻讬 诪砖讜诐 讚诇讗 讙诪专讛 诪注讬拽专讗 讻讬 讛讬讻讬 讚诇讗 转砖转讻讞 诪讬谞讬'. 讜诪爪讗转讬 诇诪拽爪转 讛讙讗讜谞讬诐 讝"诇 砖讗诪专讜, 砖讗诐 讻讘转讛 讜谞砖讗专 砖诪谉 讘谞专 讘讬讜诐 专讗砖讜谉 诪讜住讬祝 注诇讬讜 讜诪讚诇讬拽讜 讘讬讜诐 砖谞讬 讜讻谉 砖讗专 讛讬诪讬诐 讜讗诐 谞砖讗专 讘讛 讘讬讜诐 讗讞专讜谉 注讜砖讛 诇讛 诪讚讜专讛 讜砖讜专驻讛 讘诪拽讜诪讛 砖讛专讬 讛讜拽爪讛 诇诪爪讜转讬讜. 讜讗诐 拽讘诇讛 讛讬讗 谞拽讘诇, 讜谞讗诪专 讚诇讗 讚诪讬 诇注爪讬 住讜讻讛 讜诇谞讜讬 住讜讻讛 砖诪讜转专讬谉 讗讞专 讛转讙 诪砖讜诐 讚讛转诐 诇讗 谞转谞诐 讗诇讗 诇诪爪讜转 讛讞讙 讜讚注转讜 注诇讬讛谉 诇讗讞专 砖讘注讛 讗讘诇 讛讻讗 讚注转讜 讛讬' 砖讬讻诇讛 讻诇 砖诪谉 砖讘谞专 讚诇讬转 讛诇讻转讗 讻专"砖 讚讗诪专 讗讚诐 诪爪驻讛 讗讬诪转讬 转讻讘讛 谞专讜 诇讻讱 诪讻讬讜谉 砖讛讜讗 谞转谞讜 讜讛拽爪讛讜 砖讬讻诇讛 讘诪爪讜讛 谞讗住专 诇讜 诇注讜诇诐 讻诪讬 砖讛拽讚讬砖讜 诇砖诪讬诐 讜诇讗 讚诪讬 诇谞专 砖诇 砖讘转 讚诇讻"注 诪讜转专 诇讗讞专 讛砖讘转 讚讛讛讜讗 讗驻讬' 讘砖注转 诪爪讜转讜 诪砖转诪砖 讘讜 砖诇讻讱 讘讗 诪转讞诇转讜 讛诇讻讱 讗讬谉 讗讬住讜专 讛谞讗讛 讞诇讛 注诇讬讜. 讜讗诪转 讛讚讘专 砖诇讗 讛讬' 谞专讗讛 讻谉, 诇驻讬 砖诇讗 谞讗住专 讘注讜讚 砖讛讜讗 讚诇讜拽 讗诇讗 诪砖讜诐 讘讬讝讜讬 诪爪讜讛 讜讻讬讜谉 砖讻讘讛 讘讚讬谉 讛讜讗 砖讬讛讗 诪讜转专 砖讻讘专 谞砖诇诪讛 诪爪讜转讜 讜讗驻砖专 砖讝讛 讚讜诪讛 诇住讜讻转 讛讞讙 讜谞讜讬讬谉 砖诇讛 砖讗注"驻 砖谞驻诇讛 讘讞讙 讗住讜专讛 讚讛讻讬 诪讜讻讞 讘诪住' 讘讬爪讛 讘驻' 讛诪讘讬讗 (诇:). 讗讘诇 专讘讬谞讜 讛讙讚讜诇 讝"诇 讻' "讗"谞 诇砖讬注讜专讗" - 讻诇讜诪专 砖讗诐 讛讬转' 讚讜诇拽转 讜讛讜诇讻转 注讚 讛砖讬注讜专 讛讝讛 讜专爪讛 诇讻讘讜转讛 讗讜 诇讛砖转诪砖 诇讗讜专讛 讛专砖讜转 讘讬讚讜 讜谞专讗讛 诪讝讛 砖讗诐 讛讜转讬专 讘讛 砖诪谉 砖诪讜转专 讗驻讬' 讘讬讜诐 专讗砖讜谉 讜诇讻讘讜转讛 谞诪讬 讜诇讛住转驻拽 讘砖诪谉 诪讜转专 砖讻讬讜谉 砖诪讜转专 诇讛砖转诪砖 诇讗讜专讛 讘注讜讚 砖讚讜诇拽转 讘诪爪讜转讛 讻"砖 砖讗诐 讻讘转讛 诪讜转专 讜讗注"驻 砖讬"诇 讛"诪 讘砖诪谉 砖讛讜转讬专 注诇 讛砖讬注讜专 讗讘诇 讻讘转讛 讘转讜讱 讝诪谞讛 讗住讜专 诇注讜诇诐 砖讛专讬 讛讜拽爪讛 诇诪爪讜讛, 讗讬谞讜 谞专讗讛 讻谉:





讛讗 讚讚专讬砖 专讘 谞转谉 诪砖诪讬' 讚专讘讗 讻住讜讻讛 讜讻诪讘讜讬. 诪砖诪注 诇讬 讚专讘讛 讙专住讬' 讘讛"讗 讚拽住讘专 讟注诪讗 讚住讜讻讛 诪砖讜诐 讚诇讗 砖诇讟讗 讘讬' 注讬谞讗 讜诪"讛 砖讬讬讱 讘谞专 讞谞讜讻讛 讚讘注讬' 驻专住讜诪讬 谞讬住讗 讜诪砖诇讟 注讬谞讗 讗讘诇 诇专讘讗 讚讗诪专 诪砖讜诐 讚讬专转 拽讘注 诪讗讬 砖讬讬讟讗 讚住讜讻讛 讙讘讬 谞专 讞谞讜讻讛. 讜讗"诇 住讬诪谞讗 讘注诇诪讗 谞拽讟 砖诇砖讛 砖讬注讜专谉 注砖专讬' 讗诪讛 讜讘谞专 讞谞讜讻讛 讜讚讗讬 讛讟注诐 诪砖讜诐 讚诇讗 砖诇讜讟 讘讬' 注讬谞讗 讚注讬拽专 讛讟注诐 讚诇讗 讗诪专讬谞谉 讘住讜讻讛 讛讗讬 讟注诪讗 诇砖讗专 讗诪讜专讗讬 诇讗讜 诪砖讜诐 讚住讘专讬 讚砖诇讟讬 讘讬' 注讬谞讗 讗诇讗 讚住讘专讬 讚拽专讗 讚诇诪注谉 讬讚注讜 讬讚讬注讛 诇讚讜专讜转 讛讜讗 讜诇讗 讘注讬谞谉 砖诇讟讗 讘讬讛 注讬谞讗:





专砖讘"讗

讗诪专 专' 讬专诪讬讛 诪讗讬 讟注诪讗 讚专讘 拽住讘专 讻讘转讛 讗讬谉 讝拽讜拽 诇讛 讜讗住讜专 诇讛砖转诪砖 诇讗讜专讛. 讜讟注诪讗  讚诪讬诇转讗, 诪砖讜诐 讚注诇 讬讚讬 谞住 砖谞注砖讛 讘诪谞讜专讛 转拽谞讜, 讜讛诇讻讱 注砖讗讜讛 讻诪谞讜专讛 砖讗住讜专 诇讛砖转诪砖 诇讗讜专讛. 讜讗讬 谞诪讬 讻讬讜谉 讚诇诪爪讜讛 讛讚诇讬拽讛 讗讬讻讗 诪砖讜诐 讘讝讜讬讬 诪爪讜讛.
讜讗诐 转讗诪专 专讘 讛讜谞讗 讜专讘 讞住讚讗 讛讬讻讬 砖专讜, 讜讻讬 诇讬转 诇讛讜 讘讝讜讬讬 诪爪讜讛 讗住讜专, 讜讛讗 讗讘讗 讚讻讜诇讛讜 讚诐 (诇拽诪谉 砖讘转 讻讘, 讗). 讜注讜讚 拽砖讛 注诇讬讬讛讜 诪讛讗 讚转谞讬讗 诇拽诪谉 (砖诐 注"讘) 诪注砖专 砖谞讬 讗讬谉 砖讜拽诇讬谉 讻谞讙讚讜 讚讬谞专讬 讝讛讘, 讜讻诪讜 砖讛拽砖讛 诪诪谞讛 诇拽诪谉 (砖诐) 诇诪讗谉 讚讗诪专 诪讚诇讬拽讬谉 讘拽讬谞住讗 讚诇讗 讞讬讬砖 诇讘讝讜讬讬 诪爪讜讛. 讬砖 诇讜诪专 讚住讘讬专讗 诇讬讛 诇专讘 讛讜谞讗 讜诇专讘 讞住讚讗 讚讻诇 砖讗讬谞讜 诪砖转诪砖 讘讙讜驻讜 讻砖讜拽诇 讻谞讙讚讜 讗讜 砖诪讚诇讬拽讬谉 诪诪谞讜 讘拽谞住讗 诇讗讜 讘讝讜讬讬 诪爪讜讛 讛讜讗, 讜讗祝 注诇 讙讘 讚诪砖转诪砖 诇讗讜专讛, 讚讛讗 诇讗 诪砖转诪砖 讘讙讜驻讬讛 诪诪砖, 讜诇讗 讻诇 讛诪砖转诪砖讬谉 砖讜讬谉 讜诇讗 讻诇 讛讘讝讜讬讬谉 砖讜讬谉, 讜讻讚诪讜讻讞 砖诪注转讬谉 讚诇拽诪谉 (砖诐).
讜讛诇讻转讗 讻诪讗谉 讚讗诪专 讗住讜专 诇讛砖转诪砖 诇讗讜专讛. 讚讛讗 讻讬 讗转讗 专讘讬谉 谞诪讬 讗诪专讛 诪砖诪讬讛 讚专讘讬 讬讜讞谞谉 讜拽讘诇讛 诪讬谞讬讛 讗讘讬讬, 讜讗"诇 讗讬 讝讻讗讬 拽讘诇转讬讛 诪注讬拽专讗. 讜专讘讗 谞诪讬 讚讛讜讗 讘转专讗 讛讻讬 住讘讬专讗 诇讬讛, 讻讚诪讜讻讞 讘住诪讜讱 讚讗诪专 讜爪专讬讱 谞专 讗讞专转 诇讛砖转诪砖 诇讗讜专讛. 讜讛专"讝 讝"诇 讻转讘 讚讛讛讬讗 讗驻讬诇讜 诪讗谉 讚讗诪专 诪讜转专 诇讛砖转诪砖 诇讗讜专讛 诪讜讚讛 讘讛, 讚讗讬 诇讬讻讗 谞专 讗讞专转 讛专讜讗讛 讗讜诪专 诇爪专讻讜 讛讜讗 讚讗讚诇拽讛. 讜讗讬谞讜 诪讞讜讜专 讘注讬谞讬 (讻诇讜诐) [讻诇诇], 讚讛讗 讜讚讗讬 诪讗谉 讚讗诪专 诪讜转专, 诪讜转专 诇讛砖转诪砖 诇讗讜专讛 讻诇 转砖诪讬砖 拽讗诪专, 讜讗诪讗讬 谞讬讞讜砖 诇谞讻谞住讬谉 讜讬讜爪讗讬谉 讚讗诪专讜 诇爪专讻讜 讛讜讗 讚讗讚诇拽讛. 讜注讜讚 谞专讗讛 诇讬, 讚注诇 讻专讞讬谉 专讘讗 讗住讜专 诇讛砖转诪砖 诇讗讜专讛 讗讬转 诇讬讛, 讚讗诪专讬谞谉 诇拽诪谉 (砖讘转 讻讙, 讘) 讗诪专 专讘讗 驻砖讬讟讗 诇讬 谞专 讘讬转讜 讜谞专 讞谞讜讻讛, 谞专 讘讬转讜 注讚讬祝 诪砖讜诐 砖诇讜诐 讘讬转讜, 讜讗诐 讗讬转讗 讚诪讜转专 诇讛砖转诪砖 诇讗讜专讛, 注讜砖讛 谞专 讗讞讚 讜注讜诇讛 诇讜 诇讻讗谉 讜诇讻讗谉, 讜诪谞讬讞讛 注诇 砖诇讞谞讜 讜讚讬讜, 讻讚专讱 砖讗诪专讜 讘砖注转 讛住讻谞讛 诪谞讬讞讜 注诇 砖诇讞谞讜 讜讚讬讜. 讜诪讬谞讛 谞诪讬 诪砖诪注, 讚讗住讜专 诇讛砖转诪砖 诇讗讜专讛 讻诇 转砖诪讬砖 讜讗驻讬诇讜 转砖诪讬砖 讚诪爪讜讛 讻讙讜谉 住注讜讚转 砖讘转 讜拽专讬讗转 讛转讜专讛, 讜专讘 讗住讬 谞诪讬 讗讜住讬祝 讘讛 诇拽诪谉 (砖讘转 讻讘, 讗) 讗驻讬诇讜 转砖诪讬砖 讻诇 讚讛讜 讚讗讬谞讜 谞专讗讛 讻谞讛谞讛, 讚讗诪专 讗住讜专 诇讛专爪讜转 诪注讜转 讻谞讙讚 谞专 讞谞讜讻讛, 讻诇讜诪专: 讗驻讬诇讜 诪专讞讜拽 讻谞讙讚讛 砖讗讬谞讜 谞专讗讛 讻谞讛谞讛 诪诪谞讛, 讜讛讬讬谞讜 讚诪转诪讛 注诇讬讛 砖诪讜讗诇 讜讻讬 谞专 拽讚讜砖讛 讬砖 讘讜. 讜讻"驻 讛专讘 讗诇驻住讬 讝"诇 讻讚讘专讬 讻讜诇诐 诇讛讞诪讬专.



讜讗注"讙 讚讗驻诇讬讙讜 专讘 讜砖诪讜讗诇 讘诪讚诇讬拽讬谉 诪谞专 诇谞专, 讜讗讜拽讬诪谞讗 驻诇讜讙转讬讬讛讜 讘讗讻讞讜砖讬 诪爪讜讛 讜讘讚拽讗 诪讚诇讬拽 诪砖专讙讗          诇砖专讙讗, 讜拽讬讬诪讗 诇谉 讻砖诪讜讗诇 讚砖专讬, 讗讘诇 拽讬谞住讗 诇讻讜诇讬 注诇诪讗 讗住讜专 诪砖讜诐 讘讝讜讬讬 诪爪讜讛, 讚讗诇诪讗 讛讬讻讗 讚讗讬讻讗 诪砖讜诐 讘讝讜讬讬 诪爪讜讛 讘诇讞讜讚 讛讜讗 讚讗住讜专, 讛讗 讛讬讻讗 讚诇讬讻讗 诪砖讜诐 讘讝讜讬讬 诪爪讜讛 砖专讬, 讜讛讻讗 讘转砖诪讬砖 讚诪爪讜讛 诇讗讜 讘讝讜讬讬 诪爪讜讛 讗讬讻讗. 讬砖 诇讜诪专 讚讻诇 砖诪砖转诪砖 讘讜 诇讗 诪讬驻专住诪讗 谞讬住讗 讚讛专讜讗讛 讗讜诪专 诇爪专讻讜 讛讜讗 讚讗讚诇拽讛, 讜讛诇讻讱 讗驻讬诇讜 诇讬讻讗 诪砖讜诐 讘讝讜讬讬 诪爪讜讛 讻诇 讛讬讻讗 讚诇讗 诪讬驻专住诪讗 谞讬住讗 讗住讜专, 讜讛讻讬 谞诪讬 诪砖讜诐 讘讝讬讜谉 诪爪讜讛 讻讛专爪讗转 诪注讜转 诪专讞讜拽 讻谞讙讚讛 讗住讜专 讗祝 注诇 讙讘 讚诇讬讻讗 诪砖讜诐 讘讬讟讜诇 驻专住讜诪讬 谞讬住讗. 讗讬 谞诪讬 讬砖 诇讜诪专, 讚讻诇 砖讗讚诐 诪砖转诪砖 诪诪爪讜讛 讝讜 诇讗讞专转 讘讝讜讬讬 诪爪讜讛 讛讬讗 讝讜, 讚诪讞讝讬 讻诪讗谉 讚诇讗 讞讘讬讘讗 诇讬讛 讛讱 诪爪讜讛 讜注讘讬讚 诪爪讜讛 讝讜 转砖诪讬砖 诇诪爪讜讛 讗讞专转, 讜诇讛讚诇讬拽 诪谞专 诇谞专 讚讜拽讗 讛讜讗 讚砖专讬 砖诪讜讗诇, 诪砖讜诐 讚讻讜诇讛 诪爪讜讛 讞讚讗.



  讛讗 讚讗诪专讬谞谉: 诪爪讜转讛 诪砖转砖拽注 讛讞诪讛 注讚 砖转讻诇讛 专讙诇 诪谉 讛砖讜拽. 诪住转讘专讗 讚诇讗讜 注讻讜讘讗 讛讬讗 诇讜诪专 讚拽讜讚诐 诇讻谉 讗诐 专爪讛 诇讛讚诇讬拽 讗讬谞讜 诪讚诇讬拽, 讚讛讗 讜讚讗讬 讗讬诇讜 专爪讛 诇讛讚诇讬拽 诪讚诇讬拽 住诪讜讱 诇砖拽讬注转 讛讞诪讛 讚讛讗 讗讬讻讗 驻专住讜诪讬 谞讬住讗, 讜讻注谞讬谉 砖讗诪专讜 诇拽诪谉 (砖讘转 讻讙, 讘) 讘谞专 砖讘转 讚注诪讜讚 讛讗砖 诪砖诇讬诐 诇注诪讜讚 讛注谞谉, 讜诇讜诪专 讚讘诪讚诇讬拽 住诪讜讱 诇砖拽讬注讛 讗讬讻讗 讛讬讻专 讚诇爪讜专讱 诪爪讜转 砖讘转 诪讚诇讬拽讜, 讜讛讻讗 谞诪讬 讚讻讜讜转讛, 讗诇讗 讚注讬拽专 诪爪讜转讛 诇讞讬讬讘讜 诇讛讚诇讬拽 讗讬谞讛 讗诇讗 诪砖转砖拽注 讛讞诪讛. 讜讛专讗讬讛 讛讚诇拽转  谞专 讞谞讜讻讛 讘注专讘 砖讘转, 讚注诇 讻专讞讬谉 诪拽讚讬诐 注诐 讞砖讻讛 诇专讘讛 讚讗诪专 讘砖诇讛讬 驻专拽讬谉 (诇讚, 讘) 诪砖转砖拽注 讛讞诪讛 讘讬谉 讛砖诪砖讜转, 讚讘砖诇诪讗 诇专讘 讬讜住祝 讚讗诪专 诪砖诪讬讛 讚专讘 讬讛讜讚讛 讗诪专 砖诪讜讗诇, 诪砖转砖拽注 讛讞诪讛 注讚 砖讛讻住讬祝 讛注诇讬讜谉 讜讛砖讜讛 诇转讞转讜谉 讬讜诐, 诇讗 讛讜讛 专讗讬讛, 讚讗驻砖专 诇讜 诇讛讚诇讬拽 讘注专讘 砖讘转 诪砖转砖拽注 讛讞诪讛 注讚 砖讬砖讜讛 讛注诇讬讜谉 诇转讞转讜谉, 讗诇讗 诇专讘讛 讚讗诪专 诪砖转砖拽注 讛讞诪讛 讛讜讬 讘讬谉 讛砖诪砖讜转, 转拽砖讬 讚讛讗 转谞谉 (砖诐, 讗) 住驻拽 讞砖讬讻讛 住驻拽 讗讬谞讛 讞砖讬讻讛 讗讬谉 诪讚诇讬拽讬谉 讗转 讛谞专讜转, 讜拽讬讬诪讗 诇谉 讻讜讜转讬讛 讛诇讻讛 诇诪注砖讛, 讗诇讗 讜讚讗讬 诪爪讜讛 拽讗诪专 讜讗讬诇讜 专爪讛 诇讛拽讚讬诐 注诐 讞砖讬讻讛 诪拽讚讬诐.
讗诇讗 诪讬讛讜 谞专讗讛 诪讚讘专讬 讛专讘 讘注诇 讛诇讻讜转, 讚讚讜拽讗 拽讗诪专 诪砖转砖拽注 讛讞诪讛, 讜讘注专讘 砖讘转 谞诪讬 诪讚诇讬拽 诪砖转砖拽注 讛讞诪讛 讻专讘 讬讜住祝, 砖讛讜讗 讝"诇 讻转讘 讘讛诇讻讜转 讞谞讜讻讛 讛讗 讚讗诪专 专讘 讬讛讜讚讛 讗诪专 砖诪讜讗诇 (诇拽诪谉 砖讘转 诇讛, 讘) 讻讜讻讘 讗讞讚 讬讜诐 砖谞讬诐 讘讬谉 讛砖诪砖讜转 砖诇砖讛 诇讬诇讛, 讜讗诇诪诇讗 讻转讘讛 诇讻讜讜谞讛 讝讜, 诇诪讛 讻转讘讛 讘讛诇讻讜转 讞谞讜讻讛 讜诪讗讬 砖讬讬讻讗 讚讛讛讬讗 讘讞谞讜讻讛. 讜讗讬谉 爪讜专讱 诇讻讱 讻诪讜 砖讻转讘转讬.



  讜讛讗 谞诪讬 讚拽转谞讬: 注讚 砖转讻诇讛 专讙诇 诪谉 讛砖讜拽. 讜驻专讬砖谞讗 讚讗讬 诇讗 讗讚诇讬拽 诪讚诇讬拽, 诇讗讜 诇诪讬诪专讗 讚讗讬 诇讗 讗讚诇讬拽 讘转讜讱 砖讬注讜专 讝讛 讗讬谞讜 诪讚诇讬拽, 讚讛讗 转谞谉 (诪讙讬诇讛 讻, 讗) 讻诇 砖诪爪讜转讜 讘诇讬诇讛 讻砖专 讻诇 讛诇讬诇讛, 讗诇讗 砖诇讗 注砖讛 诪爪讜讛 讻转拽谞讛, 讚诇讬讻讗 驻专住讜诪讬             讻讜诇讬 讛讗讬, 讜诪讬讛讜 讗讬 诇讗 讗讚诇讬拽 诪讚诇讬拽 讜诇讗 讛驻住讬讚, 讗诇讗 讻注讜砖讛 诪爪讜讛 砖诇讗 讻转拽谞讛 诇讙诪专讬. 讜讻"讻 诪讜专讬 讛专讘 讝"诇 讘讛诇'.
讜驻讬专砖讜 讘转讜住', 讚诇讗 讗诪专讜 注讚 砖转讻诇讛 专讙诇 诪谉 讛砖讜拽, 讗诇讗 讘讚讜专讜转 讛诇诇讜 砖诪讚诇讬拽讬谉 讘讞讜抓, 讗讘诇 注讻砖讬讜 砖诪讚诇讬拽讬谉 讘讘讬转 讘驻谞讬诐, 讻诇 砖注讛 讜砖注讛 讝诪谞讬讛 讛讜讗, 讚讛讗 讗讬讻讗 驻专住讜诪讬 谞讬住讗 诇讗讜转诐 讛注讜诪讚讬诐 讘讘讬转. 讜诪讬讛讜 诇讻转讞讬诇讛 诪爪讜讛 诇讛讚诇讬拽 诪砖转砖拽注 讛讞诪讛 诪讬讚, 讚讝专讬讝讬谉 诪拽讚讬诪讬谉 诇诪爪讜转, 讜讗诪专讬谞谉 诇拽诪谉 (砖讘转 讻讙, 讘) 专讘 讛讜谞讗 讛讜讛 专讙讬诇 讜讞诇讬祝 讗驻转讞讗 讚专' 讗讘讬谉 谞讙专讗, 讞讝讗 讚讛讜讬 专讙讬诇讬 讘砖专讙讬 讗诪专 转专讬 讙讘专讬 专讘专讘讬 谞驻拽讬 诪讛讻讗.



讗讬 谞诪讬 诇砖讬注讜专讗. 驻讬专砖 讛专讘 讗诇驻住讬 讝"诇 讘讛诇讻讜转, 砖讗诐 讛讬转讛 讚讜诇拽转 讜讛讜诇讻转 注讚 讛砖讬注讜专 讛讝讛, 讜专爪讛 诇讻讘讜转讛 讗讜 诇讛砖转诪砖 诇讗讜专讛 讛专砖讜转 讘讬讚讜. 讜谞专讗讛 诪讚讘专讬讜 砖讗诐 讻讘转讛 砖诪讜转专 诇讛住转驻拽 诪诪讜转专 讛砖诪谉 砖讘谞专, 讜讻诇 砖讻谉 讛讜讗 砖诇讗 讛讬拽爪讛 讗讜转讜 讗诇讗 诇诪爪讜转讜 讜讻诇 讝诪谉 砖讚讜诇拽转 讜讛讜诇讻转 讛讗 讻讘转讛 诪讜转专, 讚讜诪讬讗 讚注爪讬 住讜讻讛 讜谞讜讬 住讜讻讛 砖诪讜转专讬谉 诇讗讞专 讛讞讙. 讗讘诇 诪拽爪转 诪谉 讛讙讗讜谞讬诐 讝"诇 讗诪专讜 讜讗诐 讻讘转讛 讜谞砖讗专 砖诪谉 讘谞专 讘讬讜诐 讗', 诪讜住讬祝 注诇讬讜 讜诪讚诇讬拽 讘讬讜诐 讘', 讜讻谉 讘砖讗专 讛讬诪讬诐, 讜讗诐 谞砖讗专 讘讛 讘讬讜诐 讗讞专讜谉 注讜砖讛 诇讜 诪讚讜专讛 讜砖讜专驻讜 讘诪拽讜诪讜 砖讛专讬 讛讜拽爪讛 诇诪爪讜转讜. 讜诇驻讬 讚讘专讬讛诐, 讬砖 诇讞诇拽 讘讬谉 讝讛 诇注爪讬 住讜讻讛 讜谞讜讬讬讛, 讚讛转诐 诇讗讜 诪拽爪讛 诇讛讜 讗诇讗 诇讬诪讬 讛讞讙, 诇驻讬 砖注讜砖讬谉 诇讛砖讗讬专 讗讞专 讛讞讙, 讜诇讗 诪拽爪讛 诇讛讜 诇诪爪讜转谉 诇讙诪专讬, 讗讘诇 砖诪谉 讜驻转讬诇讛 砖注砖讜讬讬谉 诇讛转讘注专 诇讙诪专讬 讻讬 讬讛讬讘 诇讛讜 讘谞专 诇讙诪专讬 诪拽爪讛 讗讜转谉 诇诪爪讜转谉, 讚讗讬谉 讗讚诐 诪爪驻讛 诪转讬 转讻讘讛 谞专讜, 讜讗诐 谞砖转讬讬专讜 讛专讬 讛谉 讗住讜专讬诐 砖讛专讬 讛拽爪讛 讗讜转谉 诇讙诪专讬 诇诪爪讜转谉, 讜讚讜诪讛 诇注爪讬 住讜讻讛 讜谞讜讬讬讛 砖谞驻诇讜 讘转讜讱 讛讞讙 砖讗住讜专讬诐 讻讚诪讜讻讞 讘诪住讻转 讘讬爪讛 讘驻专拽 讛诪讘讬讗 (诇, 讘).



谞专 讞谞讜讻讛 诪爪讜讛 诇讛谞讬讞讛 注诇 驻转讞 讘讬转讜 诪讘讞讜抓. 驻讬专砖 专砖"讬 讝"诇: 诇讗 讘专砖讜转 讛专讘讬诐 讗诇讗 讘讞爪专讜, 砖讘转讬讛谉 讛讬讜 驻转讜讞讬谉 诇讞爪专, 讜讗诐 讛讬讛 讚专 讘注诇讬讛 砖讗讬谉 诇讜 诪拽讜诐 讘讞爪专 诇讛谞讬讞讛 砖诐 诪谞讬讞讛 讘驻谞讬诐 讻谞讙讚 讞诇讜谉 讛住诪讜讻讛 诇专砖讜转 讛专讘讬诐. 讜讗讬谞讜 诪讞讜讜专 讘注讬谞讬. 诪讚转谞谉 (讘"拽 住讘, 讘) 讜诪讬讬转讬谞谉 诇讛 讘住诪讜讱 讛谞讬讞 讞谞讜谞讬 讗转 谞专讜 诪讘讞讜抓, 讛讞谞讜谞讬 讞讬讬讘, 专讘讬 讬讛讜讚讛 讗讜诪专 讘谞专 讞谞讜讻讛 驻讟讜专 诪驻谞讬 砖讛讜爪讬讗讜 讘专砖讜转, 讜讗诐 讗讬谉 诪谞讬讞讛 讗诇讗 讘驻谞讬诐, 讜讝讛 讛谞讬讞讛 讘讞讜抓 诪诪砖 诇诪讛 驻讟讜专, 讜诪讬 讛专砖讛讜, 讜讗诐 讗转讛 讗讜诪专 讚讜拽讗 讘砖讛谞讬讞讛 讻谞讙讚 讞讜抓 讜诇注讜诇诐 讘驻谞讬诐 讘讞爪专讜, 讗诐 讻谉 讗驻讬诇讜  讞谞讜谞讬 讘讻讬 讛讗 讗诪讗讬 讞讬讬讘, 讜讛诇讗 谞讬讝拽 讘专砖讜转 讛诪讝讬拽 讛讜讝拽, 讜讗讚专讘讗 讘注诇 讛讙诪诇 讞讬讬讘. 讗诇讗 诪住转讘专讗 诪讘讞讜抓 诪诪砖 拽讗诪专.



砖讛讬讛 诪讜谞讞 讘讞讜转诪讜 砖诇 讻讛谉 讙讚讜诇. 讜讗祝 注诇 讙讘 讚注讻讜"诐 注砖讗讜诐 讻讝讘讬诐 讜讻诇讬 讞专住 诪讟诪讗 讘讛住讟. 讗讬讻讗 诇诪讬诪专 砖诪爪讗讜讛讜 讘拽专拽注 砖讗讬谉 诇讞讜砖 诇讛住讟. 讗讬 谞诪讬 诪讙讜诇讛 讜拽讜讚诐 讙讝讬专讛 讛讬讛.



讗诪专 专讘讬谞讗 诪砖诪讬讛 讚专讘讗 讝讗转 讗讜诪专转 谞专 讞谞讜讻讛 爪专讬讱 诇讛谞讬讞讛 讘转讜讱 注砖专讛, 讚讗讬 住诇拽讗 讚注转讱 诇诪注诇讛 诪注砖专讛, 诇讬诪讗 诇讬讛, 讛讬讛 诇讱 诇讛谞讬讞讛 诇诪注诇讛 诪讙诪诇 讜专讜讻讘讜. 讜转诪讬讛 诇讬 讗讻转讬 讘转讜讱 注砖专讛 诪谞讗 诇谉, 诇讬诪讗 爪专讬讱 诇讛谞讬讞讛 诇诪讟讛 诪讙诪诇 讜专讜讻讘讜, 讚讛讗 讙诪诇 讜专讜讻讘讜 诇诪注诇讛 诪注砖专讛 讟驻讞讬诐 讛讜讬 讟讜讘讗. 讜讬"诇 讚拽住讘专 讚讻讬讜谉 讚讗驻拽转 诇讬讛 诪注砖专讬诐 讗诪讛 讻住讜讻讛 讜讻诪讘讜讬, 诪讜拽诪讬谞谉 诇讬讛 诇注砖专讛 砖讛讜讗 讛讻砖专 住讜讻讛 谞诪讬 砖谞转谞讜 诇讜 讞讻诪讬诐 砖讬注讜专 讗讞讚 讬讚讜注 诪谉 讛砖讬注讜专讬谉 讛拽讘讜注讬诐 讘砖讗专 讛诪爪讜转, 讜讻讬讜谉 讚诪驻拽转 诇讛 诪注砖专讬诐 砖讛讜讗 诇诪注诇讛 讛专讘讛 诪讙诪诇 讜专讜讻讘讜 讗讜拽诪讜讛 讗注砖专讛. 讜讚讞讬谞谉 讚讬诇诪讗 诇讗 谞转谞讜 讘讜 讞讻诪讬诐 砖讬注讜专, 讗诇讗 诪谞讬讞讜 讘讗讬讝讛 诪拽讜诐 砖讬专爪讛 讜讛讜讗 砖讬讛讬讛 诇诪讟讛 诪注砖专讬诐 讚诇讛讜讬 诇讬讛 讛讬讻讬专讗 讜驻专住讜诪讬 谞讬住讗, 讜诪讬讛讜 讗诐 讛谞讬讞讜 诇诪讟讛 诪讙诪诇 讜专讜讻讘讜 讜讛讚诇讬拽 驻砖转谞讜 驻讟讜专, 讚诇讗 讗讟专讞讜讛讜 专讘谞谉 讚诇讗 诇讬转讬 诇讗讬诪谞讜注讬.
讜诇注谞讬谉 驻住拽 讛诇讻讛 拽讬讬诪讗 诇谉 讻专讘讬谞讗 讚讗诪专 诪砖诪讬讛 讚专讘讗, 讚诇讗 砖讘拽讬谞谉 诪讗讬 讚讗讬驻砖讬讟讗 诇讛讜 诇专讘讗 讜专讘讬谞讗 讜谞拽讟讬谞谉 诪讗讬 讚讗讬讚讞讬 讘讙诪专讗 讘讚专讱 讚讬诇诪讗 讘注诇诪讗. 讜讻谉 驻住拽 专讘谞讜 讞谞谞讗诇 讝"诇. 讜讻谉 驻住拽 专讘谞讜 讛专讘 讝"诇.





讛诪讗讬专讬

讗讞专 砖讻转讘谞讜 砖讗诐 讻讘转讛 讗讬谉 讝拽讜拽 诇讛 诪讛讜 砖讗诪专讜 诪爪讜转讛 诪砖转砖拽注 讛讞诪讛 注讚 砖转讻诇讛 专讙诇 诪谉 讛砖讜拽 砖诪砖诪注谉 砖诇 讚讘专讬诐 砖讗诐 讻讘转讛 讬讚诇讬拽 讗讬谞讜 讻谉 讗诇讗 砖讗诐 诇讗 讛讚诇讬拽 注讚 砖讬注讜专 讝讛 诪讚诇讬拽 讜诇讗讞专 诪讻谉 诇讗 讬爪讗 讬讚讬 讝诪谉 讛讚诇拽转讛 诪驻谞讬 砖讛谞专 爪专讬讱 诇讛转驻专住诐 诇注讜讘专讬 讚专讻讬诐 讜讛专讬 讻诇讜 讜讛讜讗 砖驻讬专砖讜 讘讛 注讚 讚讻诇讬讗 专讙诇讗 讚转专诪讜讚讗讬 专"诇 讛谞讜砖讗讬诐 注爪讬诐 砖讛诐 讛诪注专讬讘讬诐 讬讜转专 讜讛诐 诪转注讻讘讬诐 注讚 讞爪讬 砖注讛 讗讞转 讗讞专 砖拽讬注转 讛讞诪讛 讜讗讞专 讝诪谉 讝讛 讻讘专 讻诇讛 专讙诇 讻诇 讗讚诐 诪专砖讜转 讛专讘讬诐 讜讗讬谞讜 讬讜爪讗 讬讚讬 讞讜讘转 讛讚诇拽讛 讘讝诪谞讛 讜讙讚讜诇讬 讛诪讞讘专讬诐 讻转讘讜 讘讛 砖讗讬谞讜 诪讚诇讬拽 讻诇诇 讜讬砖 讗讜诪专讬诐 砖诪讚诇讬拽 砖诇讗 讘讘专讻讛 讜驻讬' 注讜讚 讘讙诪' 讗讬 谞诪讬 诇砖讬注讜专讗 讜讻讘专 讻转讘谞讜 诪讛 砖驻讬' 讘讛 讙讚讜诇讬 讛驻讜住拽讬诐 讜诪"诪 砖讗专 诪驻专砖讬诐 讻转讘讜 砖爪专讬讱 诇讬转谉 砖诪谉 讘谞专 讘讻讚讬 砖讬注讜专 讝讛 讜讻谉 注讬拽专 砖讗诐 讻驻讬' 讙讚讜诇讬 讛驻讜住拽讬诐 讗讞专 砖讗转讛 诪转讬专 讘讛 转砖诪讬砖 讗讜专讛 讛讬讗讱 诪讚诇讬拽 讘驻转讬诇讜转 讜砖诪谞讬诐 砖讛讜讝讻专讜 讜砖诪讗 讬砖转诪砖 讘讛诐 诇讗讞专 砖讬注讜专讛 讜讬讟讛 讜诪"诪 讬砖 诇转专抓 砖诇讗 讗诪专讜 诪讚诇讬拽讬谉 讗诇讗 诇砖讬注讜专 诪爪讜转 讞谞讜讻讛 讜诪"诪 诇注谞讬谉 诪讛 砖讗诪专谞讜 砖诇讗 讬爪讗 讗讞专 讝诪谉 讝讛 讬讚讬 讛讚诇拽讛 讘讝诪谞讛 讬专讗讛 诇讙讚讜诇讬 讛讚讜专讜转 砖诇驻谞讬谞讜 砖诇讗 谞讗诪专 讗诇讗 诇讗讜转诐 讛讝诪谞讬诐 砖讛讬讜 诪讚诇讬拽讬诐 诪讘讞讜抓 讜爪专讬讱 讛讬讻专 诇注讜讘专讬 讚专讻讬诐 讗讘诇 讘讝诪谉 讛讝讛 讛讜讗讬诇 讜讗讬谉 讗谞讜 爪专讬讻讬诐 讗诇讗 诇讛讬讻专 讘谞讬 讛讘讬转 讬讚诇讬拽 诪转讬 砖讬专爪讛 讜讙讚讜诇讬 讛爪专驻转讬诐 讛转讬专讜讛讜 讗驻讬' 注讚 砖讬注诇讛 注诪讜讚 讛砖讞专 讜讻谉 谞讜讛讙讬诐 砖诐 讘谞讬 讬砖讬讘讛 诇讛讚诇讬拽 讗讞专 砖注讜诪讚讬诐 诪讘讬转 讛诪讚专砖 讜诪"诪 拽讜讚诐 砖拽讬注转 讛讞诪讛 诇讗 砖讛专讬 讛讬讗 讻砖专讙讗 讘讟讬讛专讗 讜讗讬谉 讘讛 驻专住讜诐 谞住 讜诪"诪 讘砖讘转 砖讗讬 讗驻砖专 诇讛讚诇讬拽 讗诇讗 拽讜讚诐 砖拽讬注讛 砖讛专讬 诪砖转砖拽注 注讚 砖讬专讗讜 讙' 讻讜讻讘讬诐 讘谞讜谞讬讬诐 讛讜讗 讘讬谉 讛砖诪砖讜转 讻诪讜 砖讬转讘讗专 注诇 讻诇 驻谞讬诐 诪讚诇讬拽讬谉 讘讻讚讬 砖讬砖诇讬诐 讛讚诇拽转谉 注诐 砖拽讬注转讛 讗讜 住诪讜讱 诇讝讛 讜讻诇诇 讙讚讜诇 讗诪专讜 讛讬讻讗 讚诇讗 讗驻砖专 砖讗谞讬:



讗讞专 砖讘讬讗专谞讜 砖诪爪讜转 谞专 讞谞讜讻讛 讞爪讬 砖注讛 讬砖 讗讜诪专讬诐 砖砖讬注讜专 谞转讬谞转 砖诪谉 诇谞专 讛讜讗 砖诪讬谞讬转 讘讬爪讛 讜诇诪讚转 诪诪拽讚砖 砖讛讬讜 讚讜诇拽讜转 讻诇 讛诇讬诇讛 讘讞爪讬 诇讜讙 砖讛谉 砖诇砖 讘爪讬诐 谞诪爪讗转 讘讬爪讛 诇讗专讘注 砖注讜转 砖讛讜讗 砖诪讬谞讬转 诇讞爪讬 砖注讛 讜诇讗 注讜讚 讗诇讗 砖砖讬注讜专 讝讛 谞讬转谉 讘讛诐 讗祝 诇诇讬诇讜转 讗专讜讻讜转 砖讘讻诇 讛砖谞讛 砖讬砖 讘讛诐 讬讜转专 诪讬"讘 砖注讜转 讜谞诪爪讗 砖讗祝 砖讬注讜专 讻讝讛 诇讞爪讬 砖注讛 讗讬谞讜 爪专讬讱 讜诪"诪 讗诐 讛讜住讬祝 诪讜住讬驻讬谉 诇讜:



诪爪讜转 讞谞讜讻讛 谞专 讗讬砖 讜讘讬转讜 讻诇讜诪专 砖讬讚诇讬拽 谞专 讗讞讚 讘讻诇 诇讬诇讛 讜诇讬诇讛 讘诇讗 转讜住驻转 讜讛诪讛讚专讬谉 讘诪爪讜讛 谞专 诇讻诇 讗讞讚 讜讗讞讚 诇驻讬 诪谞讬谉 讘谞讬 讘讬转讜 讛讙讚讜诇讬诐 讜讘诇讗 转讜住驻转 讜讛诪讛讚专讬诐 讬讜转专 讬讜诐 专讗砖讜谉 诪讚诇讬拽 讗讞转 讘讬谉 诇讗' 讘讬谉 诇诪讗讛 诪讻讗谉 讜讗讬诇讱 诪讜住讬祝 讜讛讜诇讱 砖诪注诇讬谉 讘拽讚砖 讜诇讗 诪讜专讬讚讬谉 讻诪讜 砖讛转讘讗专 讘诪谞讞讜转 驻专拽 砖转讬 讛诇讞诐 诪诪讞转讜转 讘谞讬 拽专讞 砖谞注砖讜 转讞诇讛 转砖诪讬砖讬 诪讝讘讞 讜讗讞"讻 谞讗诪专 讘讛诐 讜注砖讛 讗讜转诐 专拽讜注讬 驻讞讬诐 爪驻讜讬 诇诪讝讘讞 砖谞注砖讜 诪讝讘讞 注爪诪讜 讜讻谉 诇诪讚谞讜 砖诐 砖讗讬谉 诪讜专讬讚讬诐 诪诪讛 砖谞讗诪专 讜讬拽诐 诪砖讛 讗转 讛诪砖讻谉 讜谞讗诪专 讗讞专讬讜 讜讬拽诐 讗转 注诪讜讚讬讜 讻诇讜诪专 砖讗祝 讘讛拽诪转 讛注诪讜讚讬诐 诇讗 住讬讬注讜讛讜 讗讞专讬诐 诪谉 讛讻讛谞讬诐 讜砖诪讗 转讗诪专 讜讛专讬 讛讬讛 讛讛讚讜专 讙讚讜诇 谞专 诇讻诇 讗讞讚 讜讘转讜住驻转 讻诇 诇讬诇讛 讜诇讬诇讛 转讚注 砖讙讚讜诇讬 讛诪讞讘专讬诐 讻转讘讜讛 讻讚讘专讬讱 讗讘诇 诇讚注转谞讜 讗讬谞讜 讻谉 砖诪讗讞专 砖讗转讛 诪讚诇讬拽 诇讞砖讘讜谉 讘谞讬 讛讘讬转 讗祝 讛专讜讗讬诐 讬讗诪专讜 砖讻讱 讜讻讱 讘谞讬 讛讘讬转 讬砖 砖诐 讜诇讗 讬专讙讬砖讜 讘转讜住驻转 讜诪注转讛 讗讬谉 讛讚讜专 讗诇讗 讘讻讱 讜讻谉 讛诪谞讛讙:



谞专 讞谞讜讻讛 诪爪讜讛 诇讛谞讬讞讛 注诇 驻转讞 讘讬转讜 诪讘讞讜抓 诇驻专住诐 讗转 讛谞住 诇注讜讘专讬 讚专讻讬诐 讜讗诐 讛讬讛 讚专 讘注诇讬讛 诪谞讬讞讛 讘讞诇讜谉 讛住诪讜讻讛 诇专砖讜转 讛专讘讬诐 讜讘砖注转 讛住讻谞讛 专"诇 砖诪讚 砖讗讬谉 诪谞讬讞讬诐 讗转 讬砖专讗诇 诇注住讜拽 讘诪爪讜转 诪谞讬讞讛 注诇 砖讜诇讞谞讜 讜讚讬讜 讜讘诇讘讚 讘谞专 讗讞专转 砖讬砖转诪砖 诇讗讜专讛 讜讗诐 讬砖 砖诐 诪讚讜专讛 砖讬讻讜诇 诇讗讻讜诇 讗讜 诇讛砖转诪砖 诇讗讜专讛 讗讬谉 爪专讬讱 诇谞专 讗讞专转 讜讘讗讚诐 讞砖讜讘 砖讗讬谉 讚专讻讜 讘诪讚讜专讛 爪专讬讱 谞专 讗讞专转 诇讛砖转诪砖 诇讗讜专讛 讗驻讬诇讜 诇讗 讛讬讛 爪专讬讱 诇转砖诪讬砖 砖诇讗 讬讗诪专讜 诇爪专讻讜 讛讚诇讬拽 讜诇讗 住讜祝 讚讘专 讘诇讬诇讛 专讗砖讜谞讛 讗诇讗 讗祝 讘讗讞专讜转 砖讗讬谉 讛转讜住驻转 讛讬讻专 砖讛专讬 诇驻注诪讬诐 讗讚诐 诪讚诇讬拽 砖谞讬诐 讜砖诇砖讛 住诪讜讻讜转 讝讜 诇讝讜 讜注讜讚 砖讬讗诪专讜 诪"诪 拽爪转诐 诇爪专讻讜 讝讛 讛讬讛 讚专讱 讻诇 讛注讜诇诐 讜讻谉 讛诪谞讛讙 讜诪"诪 讬专讗讛 诇讬 诪讻讞 讛住讜讙讬讗 砖诇讗 讗诪专讜 爪专讬讱 谞专 讗讞专转 讗诇讗 讘诪谞讬讞讛 注诇 砖诇讞谞讜 讗讘诇 讻诇 砖诪谞讬讞讛 住诪讜讱 诇驻转讞 讗讬谞讜 爪专讬讱 诇谞专 讗讞专转 讗注"驻 砖注讜诪讚 诇讜 诇砖诐 讛讜讗讬诇 讜讗讬谞讜 讘讗 诇讛砖转诪砖 讘驻专讟 诇讗讜专讛 诇讗讬讝讛 转砖诪讬砖 讜讻讘专 专讗讬转讬 拽爪转 专讘谞讬诐 谞讜讛讙讬诐 诇注诪讜讚 砖诐 讜诇讚讘专 注诐 讞讘专讬讛诐 讘诇讗 谞专 讗讞专转 讗诇讗 砖诇诪注砖讛 讗谞讬 谞讜讛讙 诇讛讚诇讬拽 谞专 讗讞专转 讗祝 讘诇讗 爪讜专讱 转砖诪讬砖 讜诪谞讛讙 讗讘讜转讬谞讜 讜专讘讜转讬谞讜 讘讬讚讬谞讜:



讜讬砖 砖驻讬专砖 讘砖注转 讛住讻谞讛 讬讜诐 讗讬讚 砖诇 驻专住讬讬诐 砖诇讗 讛讬讜 诪谞讬讞讬诐 诇讛讚诇讬拽 讗诇讗 讘注"讝 砖诇讛诐 讜讗讬谉 谞专讗讛 讻谉 砖讗诐 讻谉 讛讬讗讱 诪讚诇讬拽 注诇 砖诇讞谞讜 讜讻谉 讬砖 诪讬 砖驻讬专砖 诪讘讞讜抓 诇讗 讘专砖讜转 讛专讘讬诐 诪诪砖 讗诇讗 讘讞爪专讜 讜专讗讬讛 诇讚讘专讬讛诐 诪诪讛 砖讗诪专讜 讘驻专拽 讻讬专讛 诪讛讜 诇讟诇讟讜诇讬 砖专讙讗 讚讞谞讜讻讛 诪拽诪讬 讞讘专讬 讘砖讘转讗 讗诇诪讗 砖诇讗 讛讬讛 讘讜 讗诇讗 讗讬住讜专 讟诇讟讜诇 讜讗诇讜 讘讞讜抓 讛讬转讛 讛专讬 讬砖 讻讗谉 讗讬住讜专 讛讻谞住讛 讜讛讬讗讱 讛转讬专讜 讻诪讜 砖讬转讘讗专 砖诐 讜诪"诪 讬砖 诇驻专砖讛 讘讻专诪诇讬转:



谞住 讝讛 砖诇 讞谞讜讻讛 讘讘讬转 砖谞讬 讛讬讛 砖讙讝专讛 诪诇讻讜转 讬讜谉 讙讝专讜转 讛专讘讛 注诇 讬砖专讗诇 诇讘讟诇 讚转诐 讜谞讬诪讜住讬讛诐 讜诪爪讜转讬讛诐 讜诇爪讜专 注诇 注讬讬专讜转讬讛诐 讜谞讻谞住讜 诇讛讬讻诇 讜驻专爪讜 讘讜 驻专爪讜转 讛专讘讛 讜讟诪讗讜 讻诇 讛砖诪谞讬诐 讜砖讗专 讛讟讛专讜转 砖讛讬讜 砖诐 注讚 砖讙讘专讛 讬讚 讘谞讬 讞砖诪讜谞讗讬 讛讻讛谞讬诐 讜谞爪讞讜诐 讜诪谞讜 诪诇讱 诪谉 讛讻讛谞讬诐 讜注诪讚讛 诪诇讻讜转 诇讬砖专讗诇 注讚 讝诪谉 讛讞专讘谉 讜转讙讘讜专转 讝讛 讛讬讛 讘讻住诇讜 讘讻"讚 讘讜 讜谞讻谞住讜 诇讛讬讻诇 讜诇讗 诪爪讗讜 砖诪谉 讟讛讜专 讗诇讗 驻讱 讗讞讚 砖讛讬讛 诪讜谞讞 讘讞讜转诪讜 砖诇 讻"讙 讜讛讻讬专讜 砖诇讗 谞讙注讜 讘讜 讜讗注"驻 砖讛讬讛 诇讛诐 诇讞讜砖 砖诪讗 讛住讬讟讜 讜讛专讬 讛诐 讻讝讘讬诐 砖诪讟诪讗讬诐 讘讛讬住讟 砖诪讗 诇讗 谞讙讝专讛 注诇讬讛诐 注讚讬讬谉 讟讜诪讗转 讝讘讬诐 讜讬"讗 砖诇讗 讙讝专讜 讗诇讗 注诇 讛转讬谞讜拽讜转 讗诇讗 砖讝讜 谞讚讞讬转 诪诪讛 砖讗诪专讜 讘诪住讻转讗 讝讜 讘驻专拽 专' 注拽讬讘讗 砖讗祝 讘讙讚讜诇讬诐 讙讝专讜 讜讻谉 讬砖 诪驻专砖讬诐 砖讘转讜讱 讞诇讜谉 讛住讙讜专 砖砖注专讬讛 讛讬讜 讞转讜诪讬诐 诪爪讗讜讛 讜诇讚注转讬 讗讬谉 爪讜专讱 讘讻讱 砖讗诇讜 讛住讬讟讜 讞讝拽讛 注诇讬讛诐 砖讛砖讞讬转讜 讜砖讘专讜:



讜谞讞讝讜专 诇注谞讬谉 讛谞住 讜讛讜讗 砖驻讱 讝讛 诇讗 讛讬讛 讘讜 诇讛讚诇讬拽 讗诇讗 诇讬诇讛 讗讞转 讜讛讚诇讬拽讜 诇讬诇 讻"讛 砖讛讬讛 讬讜诐 专讗砖讜谉 诇谞住 讜诪讞专转讜 讛诇讻讜 诇转拽讜注 砖诪砖诐 讛讬讜 诇讜拽讞讬谉 砖诪谉 诇诪拽讚砖 讜讻诪讜 砖讗诪专讜 转拽讜注 讗诇驻讗 诇砖诪谉 专"诇 专讗砖讜谉 讜诪讘讻专 讻诪讜 讗诇祝 砖讛讬讗 讗讜转 专讗砖讜谞讛 讜讛讬讛 砖诐 诪讛诇讱 讚' 讬诪讬诐 讜讻转砖讜 砖诐 讘讬讜诐 诪讛诇讻谉 讜讻转砖讜 讝转讬诐 讘讟讛专讛 讜讛讜爪讬讗讜 砖诪谉 讟讛讜专 讜讞讝专讜 讜砖诪谉 讛驻讱 诇讗 讻诇讛 注讚 砖讛讬讛 诇讛诐 讝讛 砖讛讚诇讬拽讜 讘讜 讜诇砖谞讛 讗讞专转 拽讘注讜诐 讬诪讬诐 讟讜讘讬诐 讜诇讗 诇讘讟讜诇 诪诇讗讻讛 讗诇讗 诇讬讗住专 讘讛住驻讚 讜讘转注谞讬转 讜诇讛讜讚讗讛 讘转驻讬诇讛 讜诇讙诪讜专 讗转 讛讛诇诇 讜讗注"驻 砖讘讙讗讜诇转 诪爪专讬诐 讗讬谉 讙讜诪专讬谉 讗转 讛讛诇诇 讗诇讗 讬讜诐 专讗砖讜谉 讜诇讗 讗诪专讜 诇讙诪讜专 讘讞' 讬诪讬诐 砖诇 讞讙 讗诇讗 砖讛拽专讘谞讜转 讞诇讜拽讬诐 诇注爪诪诐 讘讻诇 讬讜诐 讞谞讜讻讛 砖讗谞讬 砖讘讻诇 讬讜诐 讜讬讜诐 讛讬讛 讛谞住 诪转专讘讛 讜诪转讞讚砖 讬讜转专 讜诇讬诇讛 讛专讗砖讜谉 砖诇讗 讛讬讛 砖诐 谞住 讛砖诪谉 诪讘专讻讬谉 注诇 讛讙讗讜诇讛 讜注诇 讛讜讚讗转 诪爪讬讗转 讛驻讱 讜砖讗专 讛诇讬诇讜转 注诇 谞住 讛砖诪谉 讜讬砖 诪讬 砖驻讬专砖 砖讗祝 讛诐 讛专讙讬砖讜 讘诪讬注讜讟 讛砖诪谉 讜讞诇拽讜讛讜 诇砖诪谞讛 诇讬诇讜转 讻砖讬注讜专 讛讛诇讬讻讛 讜讛讞讝专讛 讜讗讬谉 谞专讗讛 诇讬 砖讗"讻 讛讬讗讱 讛讬讜 讛诐 住讜诪讻讬诐 注诇 讛谞住 讘诇讬诇讛 专讗砖讜谞讛:



谞专 讞谞讜讻讛 讗注"驻 砖讗讚诐 讬讻讜诇 诇讛谞讬讞讛 讘专讛"专 讗诐 讛讝讬拽 讞讬讬讘 诇砖诇诐 讜讛讜讗 砖讗诪专讜 讙抓 讛讬讜爪讗 诪转讞转 讛驻讟讬砖 讜讛讝讬拽 讞讬讬讘 讙诪诇 讟注讜谉 驻砖转谉 讜注讜讘专 讘专讛"专 讜谞讻谞住讛 驻砖转谞讜 诇转讜讱 讛讞谞讜转 讜讚诇拽讛 讘谞专讜 砖诇 讞谞讜谞讬 讜讛讚诇讬拽 讗转 讛讘讬专讛 讘注诇 讛讙诪诇 讞讬讬讘 砖诇讗 讛讬讛 诇讜 诇讛专讘讜转 讘诪砖讗讜讬 讻"讻 讛谞讬讞 讛讞谞讜谞讬 讗转 谞专讜 诪讘讞讜抓 讞谞讜谞讬 讞讬讬讘 讜讗驻讬' 讘谞专 讞谞讜讻讛 砖讗祝 讛注讜砖讬诐 讘专砖讜转 爪专讬讻讬诐 诇讬讝讛专 砖诇讗 诇讛讝讬拽 讜讻诪讜 砖讗诪专讜 讘讗诇讜 砖驻讜转拽讬谉 讘讬讘讜转讬讛谉 讘讬诪讜转 讛讙砖诪讬诐 砖讗注"驻 砖讘专砖讜转 讛诐 注讜砖讬诐 讗诐 讛讝讬拽讜 讞讬讬讘 诇砖诇诐 讜讗讬谉 讞讬诇讜拽 讘讬谉 专砖讜转 讙诪讜专 诇专砖讜转 砖诇 诪爪讜讛 讜诪讛 砖讗诪' 专' 讬讛讜讚讛 讘谞专 讞谞讻讛 驻讟讜专 讗讬谉 讛诇讻讛 讻谉 讻诪讜 砖讬转讘讗专 讘诪拽讜诪讜:





诪讛专砖"讗 - 讞讬讚讜砖讬 讛诇讻讜转

讘讚"讛 诪爪讜讛 诇讛谞讬讞 讻讜' 谞专 砖讬砖 诇讛 讘' 驻讬讜转 讻讜' 诪砖诪注 诇讘' 讘转讬诐 讻讜' 注讻"诇 讗讘诇 专砖"讬 驻讬' (诇拽诪谉) [诇注讬诇] 诇讘' 讘谞讬 讗讚诐 诇诪讛讚专讬谉 讛注讜砖讬诐 谞专 诇讻诇 讗讞讚 讜讗讞讚 注讻"诇 讜讛讜讗 诇砖讬讟转讜 讚驻讬' 谞诪讬 讘砖诪注转讬谉 讚讗讬谉 诪谞讬讞讬谉 注诇 驻转讞 讛讞爪专 讗诇讗 注诇 驻转讞 讘转讬讛诐 讘讞爪专 讜讛转讜住驻讜转 诇讗 诪砖诪注 诇讛讜 诇驻专砖 诇拽诪谉 讻驻讬专讜砖 专砖"讬 讚讛讜讛 诇讬讛 诇诪讬诪专 注讜诇讛 诇讗讬砖 讜讘讬转讜 讻诇讬砖谞讗 讚拽讗诪专 讛讻讗 讗诇讗 诇讘' 讘谞讬 讗讚诐 讛讬讬谞讜 诇讘' 讘转讬诐 讜注讜讚 诇驻讬 砖讬讟转 讛转讜住' 诇注讬诇 诪讛讚专讬谉 诪谉 讛诪讛讚专讬谉 讗讬谉 注讜砖讬谉 谞专 诇讻诇 讗讞讚 讜讗讞讚 讜讚讜"拽:


讘讚"讛 砖讛讬讛 诪讜谞讞 讻讜' 讜讗诐 讻讘专 讙讝专讜 注诇 讛谞讻专讬诐 诇讛讬讜转 讻讝讘讬诐 讻讜' 注讻"诇 讛讗 讚讙讝专讜 注诇 转讬谞讜拽 谞讻专讬 砖诪讟诪讗 讘讝讬讘讛 讜讛讬讬谞讜 讘谉 讟' 砖谞讬诐 讜讬讜诐 讗讞讚 讚讛讜讗 专讗讜讬 诇讘讬讗讛 讻讚诪住讬拽 驻专拽 讗讬谉 诪注诪讬讚讬谉 讜讛讛讬讗 讙讝讬专讛 诪讬"讞 讚讘专 讛讜讗 砖讙讝专讜 转诇诪讬讚讬 砖诪讗讬 讜讛诇诇 讻讚讗诪专讬' 诇注讬诇 讘驻讬专拽讬谉 讜讞砖诪讜谞讗讬 诪拽讚诪讬 讟讜讘讗 讛讜讜 讚讬砖 诇讜诪专 讚讻讘专 讙讝专讜 注诇 讛讝讘 谞讻专讬 砖诪讟诪讗 讘讝讬讘讛 讻诪讜 讬砖专讗诇 讗讘诇 注诇 转讬谞讜拽 谞讻专讬 讗注"驻 砖讗讬谞讜 讝讘 诇讗 讙讝专讜 专讘谞谉 拽诪讗讬 讜讗转讜 转诇诪讬讚讬 砖诪讗讬 讜讛诇诇 讜讙讝专讜 讘讜 讜讻谉 谞专讗讛 诪驻专砖"讬 诇注讬诇 讜讚讜"拽:





诪讛专砖"讗 - 讞讬讚讜砖讬 讗讙讚讜转

讟注诪讗 讻谞讙讚 驻专讬 讛讞讙 讻讜'. 讬砖 诇注讬讬谉 讚讜讚讗讬 诇讗 驻诇讬讙 讘"砖 讘讛讗 讚诪注诇讬谉 讘拽讜讚砖 讚讬诇驻讬谞谉 诪拽专讗 讻驻讬专砖"讬 讜讘驻专讬 讛讞讙 讜讚讗讬 讚讗讬讻讗 讟注诪讗 讻讚讗诪专讬谞谉 诇驻讬 砖讛诐 谞讙讚 注' 讗讜诪讜转 注讜讘讚讬 讻讜讻讘讬诐 砖讬讛讬讜 驻讜讞转讬谉 讜讛讜诇讻讬谉 讜讬"诇 讚讛"谞 讗讬讻讗 讟注诪讗 讻诪"砖 讛讘"讬 讜讛专讗"诐 讘转讬专讜抓 讗' 砖讛讬讛 讛谞住 讙诐 讘诇讬诇 专讗砖讜谉 诇驻讬 砖讛讬讛 诪注讬拽专讗 诪转讞诇拽 诇讞' 讞诇拽讬诐 谞诪爪讗 讞' 讞诇拽讬诐 砖诪谉 讛讬讜 驻讜讞转讬谉 讜讛讜诇讻讬诐 诪诇讬诇讛 诇诇讬诇讛 讜讛"拽 讘"砖 讻谞讙讚 驻专讬 讛讞讙 讻讬讜谉 讚讗讬讻讗 讟注诪讗 诇讬转 诇谉 诇诪讬讞砖 诇讛讗 讚诪注诇讬谉 讘拽讜讚砖 讻讜' 讛"谞 讛讻讗 讗讬讻讗 讛讗讬 讟注诪讗 讜拽"诇:


诪讗讬 讞谞讜讻讛 讻讜'. 讜驻讬专讜砖 讛专"谉 讻诇讜诪专 讞谞讜 讘讻"讛 讻讜' 注"砖 讜拽"拽 诪讗讬 讞谞讬讬转 砖讬讬讱 讛讻讗 讻讬讜谉 讚讛讜转专 讘讛谉 诪诇讗讻讛 讜诇讗 谞转谞讜 诇讬"讟 讗诇讗 诇讛诇诇 讜诇讛讜讚讜转 讜谞专讗讛 诇驻专砖 讚谞拽专讗 讞谞讜讻讛 注"砖 讞谞讜讻转 讛诪讝讘讞 讻讚讗诪专讬' 讘驻专拽 专' 讬砖诪注讗诇 讚讘讬转 讞砖诪讜谞讗讬 讙谞讝讜 讗讘谞讬 诪讝讘讞 砖砖拽爪讜 讗谞砖讬 注讜"讙 诇注"讝 讜讛讜爪专讻讜 诇讘谞讜转 诪讝讘讞 讞讚砖 讜诇讻讱 谞拽专讗 讞谞讜讻讛 讜诇讗 拽讗诪专 讛讻讗 诪讗讬 讞谞讜讻讛 讗诇讗 诪讗讬讝讛 谞住 拽讘注讜 讗讜转讜 诇讛讚诇讬拽 讘讜 谞专讜转 讙诐 诇驻讬 诪讚专砖 讘"专 砖诪诇讗讻转 讛诪砖讻谉 谞讙诪专讛 讘讻"讛 讘讻住诇讬讜 讜诇讗 讞谞讻讜讛讜 注讚 专"讞 谞讬住谉 讜砖讘讜 谞讜诇讚讜 讛讗讘讜转 讜讛拽讘"讛 砖讬诇诐 诇讜 讘讬诪讬 诪转转讬讛讜 讻讜' 讛讬讬谞讜 谞诪讬 砖讛讬讛 讻诪"砖 砖砖讬诇诐 诇讜 诇讛讬讜转 讘讬讜诐 讞讬谞讜讱 讛诪讝讘讞 注"讬 诪转转讬讛讜 砖砖拽爪讜 讗谞砖讬 注讜"讙 诪讝讘讞 讛讬砖谉:


讟诪讗讜 讻诇 讛砖诪谞讬诐 讻讜'. 讜诇讗 讛讬讛 讗驻砖专 诇转拽谉 砖诪谉 讟讛讜专 注讚 讞' 讬诪讬诐 诇驻讬 砖讛讬讜 讟诪讗讬 诪转讬诐 讻诪"砖 讛讘"讬 讜讛专讗"诐 讘讘讬讗讜专讬讜 诇住诪"讙 讜注"砖 讘专讗"诐 讘诪讛 讛讬讜 讛谞讻专讬诐 诪讟诪讗讬谉 讙诐 讻转讘 砖诐 讻讬讜谉 讚讛讬讜 讻讜诇谉 讟诪讗讬 诪转讬诐 讛讬讗讱 讛讚诇讬拽讜 讛诪谞讜专讛 讜讛专讬 讟诪讗讜 讗转 讛砖诪谉 讘讛讚诇拽转谉 讜转讬专抓 砖讛讚诇讬拽讜 讗讜转讜 注诇 讬讚讬 驻砖讜讟讬 讻诇讬 注抓 注讻"诇 讜讗讬谉 讝讛 诪住驻讬拽 讚诪"诪 讻讬讜谉 讚讻讜诇谉 讟诪讗讬 诪转讬诐 讛讬讜 讛讬讗讱 谞讻谞住 讛诪讚诇讬拽 讘诪拽讚砖 讘讟讜诪讗讛 讜注"讻 谞专讗讛 讚诇讗 讛讬讜 讻讜诇谉 讟诪讗讬 诪转讬诐 讗诇讗 诪讗讬讝讜 住讬讘讛 讛讬讛 砖诇讗 讛讬讛 诇讛诐 砖诪谉 讟讛讜专 讜讻诪"砖 讛专"谉 砖讛讬讛 诇讛诐 砖诪谉 专讞讜拽 讚' 讬诪讬诐 讻讜' 注"砖 讜讘讝讛 讬转讬讬砖讘 谞诪讬 诪讛 砖讛拽砖讛 讛专讗"诐 讛讬讗讱 讛讚诇讬拽讜 讘诪谞讜专讛 讟诪讗讛 讻讜' 注讬讬谉 砖诐 讚讛砖转讗 讻讬讜谉 讚诇讗 讛讬讜 讻讜诇谉 讟诪讗讬 诪转讬诐 讛讬讜 讬讻讜诇讬谉 诇注砖讜转 诪谞讜专讛 讞讚砖讛 讜讛专讗"诐 讻转讘 诇驻讬 讚专讻讜 砖讛讬讜 讻讜诇谉 讟诪讗讬 诪转讬诐 讜讬"诇 砖讛讬讜 注讜砖讬谉 诪谞讜专讛 砖诇 注抓 讻讚转谞讬讗 讘驻专拽 讻诇 讛爪诇诪讬诐 专"讬 讗讜诪专 砖诇 注抓 诇讗 讬注砖讛 讻讚专讱 砖注砖讜 讘讬转 讞砖诪讜谞讗讬 讻讜' 注"砖 讜诇讗 讬讚注转讬 诪讛 转讬拽谉 讘讝讛 讚讛讗 谞讟诪讗讛 讛诪谞讜专讛 讘谞讙讬注讛 讘注砖讬讬转讛 讙诐 讘砖诇 注抓 砖讛专讬 讛讬讛 诇诪谞讜专讛 讘讬转 拽讬讘讜诇 讜专"讬 谞诪讬 诇讗 拽讗诪专 讚讛讬讛 砖诇 注抓 讗诇讗 诪砖讜诐 讚讛讬讛 讘讬转 讞砖诪讜谞讗讬 注谞讬讬诐 讗讝 讜讬砖 诇讬讬砖讘 诇驻讬 讚专讻讜 砖讛讬讛 诪谞讜专讛 砖诇 注抓 注砖讜讬讛 讻讘专 讘讬讚 诪讬 砖讛讜讗 讘诪拽讜诐 讗讞专 讜诇讗 谞讟诪讗讛 砖诐 讜谞讟诇讜讛 注"讬 驻砖讜讟讬 讻诇讬 注抓 讜谞砖讗讜讛 诇诪拽讚砖 讜爪"诇 讚讗讜转讜 讛讗讬砖 砖注砖讗讛 讻讘专 讻转讘谞讬转 讛诪谞讜专讛 讙诐 讘砖诇 注抓 注砖讗讛 讘讗讬住讜专 诇专"讬 讚砖诇 注抓 谞诪讬 讗住讜专 诪专讬讘讜讬 讚拽专讗 讜讚讜"拽:


讘转讜住' 讚"讛 砖讛讬讛 诪讜谞讞 讻讜'. 注讬' 讘专"谉 讜讘专讗"诐 转讬专讜爪讬诐 讗讞专讬诐 注诇 讝讛 (讜注讬讬谉 讘讞讜诇讬谉 驻"讙 讜注讬讬谉 讘讞讬讚讜砖讬 讛诇讻讜转):





诪讛专"诐

讘转讜住' 讚"讛 讚讗讬 诇讗 讗讚诇讬拽 诪讚诇讬拽 讗讘诇 诪讻讗谉 讜讗讬诇讱 驻讬专讜砖 诇讗讞专 砖讻诇讛 专讙诇 诪谉 讛砖讜拽 注讘专 讛讝诪谉 诇讗 讬讚诇讬拽 注讜讚 讜诪讟注诐 讝讛 讗诪专 讛专"讬 驻讜专转 讚讬砖 诇讬讝讛专 诇讛讚诇讬拽 讘诇讬诇讛 诪讬讚 讻讚讬 砖诇讗 讬讘讗 诇讗讞专 讬讜转专 诪讚讗讬 注讚 砖转讻诇讛 专讙诇 诪谉 讛砖讜拽 讚讛讗 讗讝 诇砖讬谞讜讬讗 拽诪讗 讻讘专 谞讙诪专 讛讝诪谉 诪"诪 驻住拽 讗诐 讗讬讞讚 讬讚诇讬拽 诪住驻拽 讚砖诪讗 讗讬谉 讛诇讻讛 讻砖讬谞讜讬讬讗 拽诪讗 讚诪砖谞讬 讚讛讗 讚讬讛讬讘 砖讬注讜专讗 注讚 砖转讻诇讛 讜讻讜' 讛讜讗 诇注谞讬谉 讗诐 诇讗 讛讚诇讬拽 讘转讜讱 讗讜转讜 讛讝诪谉 砖讜讘 诇讗 讬讚诇讬拽 讗诇讗 讛诇讻转讗 讻砖讬谞讜讬讬讗 讘转专讗 讚诪砖谞讬 讗"谞 诇砖讬注讜专讗:


讚"讛 诪爪讜讛 诇讛谞讬讞 注诇 驻转讞 讘讬转讜 讜诪讬讬专讬 讚诇讬讻讗 讞爪专 讜讻讜' 讜讞转讜住' 驻诇讬讙讬 讗专砖"讬 讚讛讗 诇驻讬专讜砖 专砖"讬 讗驻讬诇讜 讗讬讻讗 讞爪专 诪谞讬讞讜 讘讘讬转讜 讜讚讜"拽:





讞讻诪转 砖诇诪讛

专砖"讬 讘讚"讛 讘讞讜转诪讜 爪"诇 诪讜谞讞 讘讞讜转诪讜 讻讜'. 讜谞"讘 谞"诇:


转讜住' 讘讚"讛 诪爪讜讛 讻讜' 讗转讬 砖驻讬专. 谞"讘 驻讬' 讚诇砖谞讬讛诐 讛讜讗 诪砖诪讗诇 讛驻转讞:





专砖"砖

讙诪专讗 讜讗"谞 诇砖讬注讜专讗. 诇讻讗讜专讛 拽砖讛 讚诇驻"讝 注讻"驻 诪讜讻讞 讚诇讻转讞诇讛 爪专讬讱 砖讬讚诇讬拽 讻砖讬注讜专 讛讝讛 讜讗诐 讻谉 诪讚讜注 诪转讬专 专"讝 诇讻转讞诇讛 诇讛讚诇讬拽 讘讗讜转谉 讛驻住讜诇讬诐 砖讚专讻谉 诇讛讻讘讜转 讘转讜讱 讛讝诪谉 讜讬"诇 讛讗 讚讘注讬谞谉 砖讬转谉 砖诪谉 讻砖讬注讜专 讛讝讛 讛讜讗 砖讬讛讗 谞专讗讛 讻诪讚诇讬拽 讘注讬谉 讬驻讛 注诪"讗 转专注"讘 住拽"讙 讜讗讜诇讬 诪驻谞讬 拽讜砖讬讗 讝讜 驻讬' 讛专讬"祝 诇砖讬注讜专讗 讚讗诐 讚讜诇拽转 讗讞专 讛砖讬注讜专 讛讝讛 诪讜转专 诇讻讘讜转讛 讗讜 诇讛砖转诪砖 诇讗讜专讛:





讘谉 讬讛讜讬讚注

讘旨值讬转 砖讈址诪旨址讗讬 讗讜止诪职专执讬诐: 讬讜止诐 专执讗砖讈讜止谉 诪址讚职诇执讬拽 砖讈职诪讜止谞指讛, 诪执讻旨指讗谉 讜指讗值讬诇指讱职 驻旨讜止讞值转 讜职讛讜止诇值讱职. 谞专讗讛 诇讬 讘住"讚 讘旨值讬转 砖讈址诪旨址讗讬 讛诐 讙讘讜专讛 讜旨讘值讬转 讛执诇旨值诇 讞住讚, 讜诇讻谉 讝讛讘 砖讛讜讗 讙讘讜专讛 驻讜讞转 讜讛讜诇讱 讻诪住驻专 讛讗讜转讬讜转, 讜讛讻住祝 砖讛讜讗 讞住讚 诪讜住讬祝 讜讛讜诇讱 讘诪住驻专, 讜讻谉 住讚专 讗讘讙"讚 讞住讚 诪讜住讬祝 讜讛讜诇讱, 讜转砖专"拽 讙讘讜专讛 讛讜讗 驻讜讞转 讜讛讜诇讱.



讟址注职诪指讗 讚旨职讘值讬转 砖讈址诪旨址讗讬: 讻旨职谞侄讙侄讚 讬指诪执讬诐 讛址谞旨执讻职谞指住执讬谉. 讬砖 诇讛拽砖讜转 讘砖诇诪讗 讘讬转 讛诇诇 诪住转讘专 讟注诪讬讬讛讜 讗讘诇 讘讬转 砖诪讗讬 诪讗讬 讟注诪讗 讘讝讛? 讜谞专讗讛 诇讬 讘住"讚 讚讻转讘讜 讛驻讜住拽讬诐 讚讘砖诪谉 讛讬讛 砖讬注讜专 诇讬诇讛 讗讞转 讜讛谞讬讞讜讛讜 讻讜诇讜 讜砖专转讛 讘讜 讘专讻讛, 砖讛讬讛 讚讜诇拽 讘讻诇 诇讬诇讛 讞诇拽 讗讞讚 诪砖诪讜谞讛 砖讛讬讛 讘转讞讬诇讛 讘诇讘讚, 谞诪爪讗 诇讬诇讛 专讗砖讜谞讛 砖专转讛 讛讘专讻讛 注诇 讞' 讞诇拽讬诐, 讜讘砖谞讬讛 砖讻讘专 谞讚诇拽 讞诇拽 讗讞讚 诪讛诐 砖专转讛 注诇 讝' 讞诇拽讬诐, 讜讻谉 讘砖诇讬砖讬转 注诇 砖砖讛 讜讻注诇 讝讛 讛讚专讱, 讜诇讻谉 住讘讬专讗 诇讬讛 诇讘讬转 砖诪讗讬 驻讜讞转 讜讛讜诇讱 砖讬讚诇讬拽 诇驻讬 讞诇拽讬诐 砖谞砖讗专讜 讘谞专 讘砖注转 讛谞住.



诪址讗讬 讞植谞只讻旨指讛?. 谞专讗讛 诇讬 讘住"讚 讛讻讬 拽讗诪专 讚讛讜讛 诇讬讛 诇诪讬诪专 '谞讞讜讻讛' 砖讛讜讗 专"诇 '谞指讞讜旨 讘讻"讛' 讚谞讞讜 讗讝 诪谉 讛诪诇讞诪讛, 讻讚讻转讬讘 讘诪讙讬诇转 讗住转专 讜职谞指讞 讘旨职讗址专职讘旨指注指讛 注指砖讉指专, 讜讻谉 讗诪专 讻址旨讬指旨诪执讬诐 讗植砖侄讈专 谞指讞讜旨 讘指讛侄诐, 讜诪砖谞讬 讚旨职转指谞讜旨 专址讘旨指谞指谉: 讘旨职注侄砖讉职专执讬诐 讜址讞植诪执砖旨讈指讛 讘旨职讻执住职诇值讜, 讬讜止诪值讬 讚旨址讞植谞只讻旨指讛 讜讻讜' 讻诇讜诪专 诇讗 拽讘注讜诐 讗诇讗 诇讛讜讚讗讛 讜诇讗 诇讬讜诐 讟讜讘 讙诪讜专, 讜讗诐 谞拽专讗转 '谞讞讜讻讛' 砖讛讜讗 专爪讜谞讜 诇讜诪专 '谞讞讜 讘讻"讛' 讛谞讛 诇砖讜谉 谞讞讜 讬讜专讛 注诇 砖讘讬转讛 诪诪诇讗讻讛, 讚讛讜讛 诪砖诪注 砖讛诐 讻砖讗专 讬诪讬诐 讟讜讘讬诐 砖讬砖 讘讛诐 砖讘讬转讛 诪诪诇讗讻讛 诇讻讱 讛驻讻讜 讗讜转讬讜转 谞讞讜 诇讗讜转讬讜转 讞谞讜 讜拽专讗讜 讗讜转讜 讞谞讜讻讛. 讗讬 谞诪讬 谞专讗讛 诇讬 讛讻讬 诪转专抓 诇讛 讚转谞讬讗 讜讻讜' 砖拽讘注讜 诇讝讛 讞' 讬诪讬诐 诪讛 砖讗讬谉 讻谉 讘砖讗专 谞住讬诐 拽讜讘注讬谉 讬讜诐 讗', 讜诇讻谉 谞拽专讗转 '讞谞讜讻讛' 讜诇讗 '谞讞讜讻讛' 讻讚讬 诇讛拽讚讬诐 讗讜转 讞' 讘砖诪讛 讛诪讜专讛 注诇 讞讬讚讜砖 砖诇讛 砖注砖讜 讝讻专 讞' 讬诪讬诐.



诇职砖讈指谞指讛 讗址讞侄专侄转 拽职讘指注讜旨诐 讜址注植砖讉指讗讜旨诐 讬指诪执讬诐 讟讜止讘执讬诐 讘旨职讛址诇旨值诇 讜职讛讜止讚指讗指讛. 诪拽砖讬诐, 诇诪讛 诇讗 拽讘注讜诐 诪砖谞讛 讛专讗砖讜谞讛? 讜谞专讗讛 诇讬 讘住"讚 讘砖谞讛 专讗砖讜谞讛 注砖讜 讞' 讬诪讬诐 讟讜讘讬诐 讘讛讻专讞 诪驻谞讬 讛谞住讬诐 砖谞注砖讜 讘讛诐 讘砖诪谉, 讜讻诇 讬讜诐 砖谞注砖讛 讘讜 讛谞住 讘砖诪谉 诪讜讻专讞讬诐 诇注砖讜转讜 讬讜诐 讟讜讘, 讗讱 诇砖谞讛 讗讞专转 专讗讜 讞讻诪讬 讛讚讜专 砖讗讜转讛 讛讛讗专讛 砖讛讬转讛 讘砖诪讬诐 诇诪注诇讛 讘砖谞讛 砖注讘专讛 砖讛讬讛 讘讛 讛谞住 讞讝专讛 讜谞转讙诇讬转 讘砖谞讛 讝讜 讜讛讘讬谞讜 砖讘砖诪讬诐 拽讘注讜 讬诪讬诐 讗诇讛 诇讗讜转讛 讛讛讗专讛 讘讻诇 砖谞讛 讜诇讻讱 讙诐 讛诐 注植砖讉指讗讜旨诐 讬指诪执讬诐 讟讜止讘执讬诐 诇诪讟讛. 讜诇驻讬 讝讛 诪"砖 '拽职讘指注讜旨诐' 诇讗 拽讗讬 注诇 讘讬转 讚讬谉 砖诇诪讟讛 讗诇讗 拽讗讬 注诇 讛砖诪讬诐 诪诪注诇, 砖讛讜讗 讻诪讜 注谞讬谉 讛驻讜专讬诐 讚讻转讬讘 讘讛诐 (讗住转专 讟, 讻讞) 讜职讛址讬指旨诪执讬诐 讛指讗值诇侄旨讛 谞执讝职讻指旨专执讬诐 讜职谞址注植砖执讉讬诐, 讜讚专砖讜 专讘讜转讬谞讜 讝"诇 谞执讝职讻指旨专执讬诐 诇诪注诇讛 讜职谞址注植砖执讉讬诐 诇诪讟讛, 讜讻谉 讻讗谉 拽职讘指注讜旨诐 诇诪注诇讛 讘讙讬诇讜讬 讛讛讗专讛 讜址注植砖讉指讗讜旨诐 诇诪讟讛 讬诪讬诐 讟讜讘讬诐 讘讛诇诇 讜讛讜讚讗讛. 讜讘讝讛 讬砖 诇讛讘讬谉 谞诪讬 讻讜谞转 讛砖讜讗诇 诪址讗讬 讞植谞只讻旨指讛? 讚讛讜讛 诇讬讛 诇诪讬诪专 '讞谞讜讱' 注诇 砖诐 讛讞谞讜讱 砖诇 讘讬转 讛诪拽讚砖 砖谞转讞谞讱 讘注讘讜讚讛 讜讘讛讚诇拽转 讛诪谞讜专讛, 讜诪砖谞讬 讚旨职转指谞讜旨 专址讘旨指谞指谉 讜讻讜' 诇职砖讈指谞指讛 讗址讞侄专侄转 拽职讘指注讜旨诐 诇诪注诇讛 讜址注植砖讉指讗讜旨诐 诇诪讟讛, 讜诇讻谉 讛讟讬诇讜 讘讛 讛"讗 讘住讜驻讛 讻讬 讝讛 讻诇诇 讬讚讜注 讻诇 讛"讗 砖讘住讜祝 转讬讘讛 诪讜专讛 注诇 讛专讘讜讬, 讜讻谉 讻讗谉 砖谞转专讘讬转 讛讛讗专讛 砖诇讛 砖讛讬讗 诪转讙诇讬转 讘讻诇 砖谞讛 讜砖谞讛, 讙诐 讞谞讜讱 诇砖讜谉 讝讻专 砖讗讬谞讜 诪转注讘专 讜讞谞讜讻讛 诇砖讜谉 谞拽讘讛 砖诪转注讘专转 讜讬讜诇讚转, 讻谉 讝讜 诪转注讘专转 讜讬讜诇讚转 讻讬 讛讛讗专讛 砖诇讛 谞讜诇讚转 讻诇 砖谞讛.





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 讻诇 讛砖诪谞讬诐 砖讘讛讬讻诇. 注讬' 讘专诪讘"诐 驻"讛 诪讛诇讻讜转 讘讬转 讛讘讞讬专讛 讛诇讻讛 讞 讜注讬讬谉 讘转砖讜讘转 讘转讬 讻讛讜谞讛 讞"讗 讘讘讬转 讜注讚 住讬诪谉 讗':


转讜住' 讚"讛 砖讛讬讛 诪讜谞讞 讜讻讜' 砖诇讗 讛住讬讟讜. 注讬讬谉 诇拽诪谉 讚祝 驻讚 注"讘 转讜住驻讜转 讚"讛 砖讟讛讜专讬诐 讘讝讘:





讞讬讚讜砖讬 讞转"住

驻转讬诇讜转 讜砖诪谞讬诐 讜讻讜' 讜注讬讬谉 讘拽讜谞讟专住讬 讘住讜讙讬' 讚讻讘转讛 讝拽讜拽 诇讛 讛讜注转拽 诇拽诪谉. 砖诐 诪讘讜讗专 讬讬砖讜讘 注诇 拽讜' 讛注讜诇诐 讚诪拽砖讬' 诪诪"谞 讗讬 诇讬讻讗 砖讜诐 砖诪谉 讗讞专 诪爪讜讬 讗诪讗讬 诇讗 讬讚诇讬拽 讘砖诪谞讬诐 讛诇诇讜 讘讞讜诇 诪砖讜诐 讚诇诪讗 讬驻砖注 讜诇讗 讬讚诇讬拽 讗讬 讬讻讘讛 讜讻讬 诪砖讜"讛 诇讗 讬讚诇讬拽 讻诇诇 讘转诪讬' 注讬讬谉 驻谞讬 讬讛讜砖注 讜讗讬 讗讬讻讗 砖诪谉 讟讜讘 诪爪讜讬 注"讻 讙"讻 讗讬转 诇讬讛 讘砖讘转 谞专 砖讘转 讘砖诪谉 讟讜讘 讚谞专 砖讘转 拽讜讚诐 诇谞专 讞谞讜讻讛 讜讻讬讜谉 讚讗讬转 诇讬讛 谞专 讗' 讟讜讘 砖讜讘 诇讗 讞讬讬砖讬谞谉 诇砖诪讗 讬讟讛 诇讚注转 讛专诪"讛 住讬' 专住"讚 讜诪讬讛讜 讗讬 诪讜转专 诇讛砖转诪砖 诇讗讜专讛 住讙讬 讘谞专 讗讞讚 诇砖诇 砖讘转 讜诇砖诇 讞谞讜讻讛 讻诪"砖 诪"讗 住讬' 转专诪"讙 住拽"讘 讜诇讬转讗 诇讛谞"诇. 讙诐 讛讛讜讻讞讛 讚讗讬 诇讬转 诇讬' 砖诪谉 讗讞专 诇讗 讬转讘讟诇 诪砖讜诐 讞砖砖讗 讚砖诪讗 讬驻砖注 注讬讬谉 诪谞讞讜转 诪"讚 注"讗 讗专"讞 诇讗 砖谞讜 讗诇讗 砖讬砖 诇讜 讜讻讜' 诪砖诪注 讻住讘专讗 讝讜. 讗讱 专"谉 专驻"讘 讚讘讬爪讛 诇讗 诪砖诪注 讻谉 讜爪"注:


讜讛诪讛讚专讬谉 专讗讬转讬 诪讬 砖谞转拽砖讛 诪"讟 诇讗 谞讛讬讙讬 谞砖讬 讚讬讚谉 诇讛讬讜转 诪谉 讛诪讛讚专讬' 讜讛讬讻讗 讚诇讬讻讗 讝讻专 讜讛讬讗 诪讚诇拽转 讛讬讗 诪讜住驻转 讜讛讜诇讻转 讜讛专讬 讛讬讗 诪诪讛讚专讬' 诪谉 讛诪讛讚专讬' 讜诪"讟 诇讗 转讛讬' 诪讛诪讛讚专讬诐 讜谞诇驻注"讚 讘转讞诇讛 讻砖转拽谞讜 谞专 讗讬砖 讜讘讬转讜 注诇 驻转讞 讘讬转讜 诪讘讞讜抓 讜谞诪爪讗讜 讘讬砖专讗诇 诪讛讚专讬谉 砖讬爪讗讜 诇讞讜抓 讜讛讚诇讬拽讜 讘注爪诪诐 谞讜住祝 注诇 讛讚诇拽转 砖诇 讘注诇 讛讘讬转 讗讝 诇讗 谞诪爪讗 砖讜诐 讗砖讛 砖转讛讬' 诪讛诪讛讚专讬诐 讻讬 讗讬谉 讻讘讜讚讛 诇爪讗转 讘讞讜抓 讘专"讛 诇注转讜转讬 注专讘 讜诇讛讚诇讬拽 讘讬谉 讛讗谞砖讬诐 谞讛讬 讗诐 讗讬谉 讛讗讬砖 讘讘讬转讜 讜注诇讬' 诪讜讟诇 诪爪讜转 讛讚诇拽讛 注诇 讻专讞讛 转爪讗 诇讞讜抓 诇讛讚诇讬拽 诪"诪 讗诐 讬砖 讻讗谉 讝讻专 讛诪讚诇讬拽 讗讬谉 诪谉 讛讞住讬讚讜转 砖转讞诪讬专 注诇 注爪诪讛 讘讝讛 讜转讘讬讗 注爪诪讛 诇讬讚讬 讞砖讚讗 讜讛砖转讗 讗注"讙 砖讻讜诇诐 诪讚诇讬拽讬谉 讘驻谞讬诐 诪"诪 诪谞讛讙 讛专讗砖讜谉 诇讗 讝讝 诪诪拽讜诪讜 讻谞"诇 谞讻讜谉 讘注讝讛"讬:


讗讞讚 注砖讛 讻讘"砖 讜讻讜' 讝讛 谞讜转谉 讟注诐 诇讚讘专讬讜 注讬讬谉 讘讚专砖转 专讗谞"讞 驻' 讜讬砖讘 讚谞驻拽讗 诪讬谞讬' 讚讛谞讬 讝拽谞讬诐 诇讗 讞砖讜 诇诪住驻专 讛讬诪讬诐 讛谞讻谞住讬诐 讗讜 讛讬讜爪讗讬诐 讜讗讝 讛诪讛讚专讬诐 讬讻讜诇讬诐 诇讛讬讜转 讙"讻 诪讛讚专讬' 诪谉 讛诪讛讚专讬诐 讗注"讙 讚诇讬讻讗 讛讻讬专讗 讛砖转讗 诪住驻专 讛讬诪讬诐 讜讻诪"砖 转讜住' 讚"讛 讜讛诪讛讚专讬诐 讜讻讜' 讜讘讛讗 驻诇讬讙讬 讛谞讬 诇讬砖谞讗 讗讬 诇讞讜砖 诇讚讘专讬 转讜住' 讗讜 诇讗 讜讻驻住拽 专诪讘"诐 讜讻诪谞讛讙谞讜 砖讛诪讛讚专讬诐 讘注爪诪诐 讛诪讛 讙"讻 诪讛讚专讬诐 诪谉 讛诪讛讚专讬诐 讜讻讟注诐 讝拽谞讬诐. 讜谞"诇 诇讘"砖 注砖讜 注讬拽讜专 诪诪驻诇转 讛砖讜谞讗讬诐 注"讻 驻讜讞转 讜讛讜诇讱 讻砖讘注讬诐 驻专讬 讛讞讙 砖讛诪讛 谞讙讚 注' 讗讜诪讜转 讜诇讘"讛 拽讘注讜 谞讙讚 注诇讬讬转谉 砖诇 讬砖专讗诇 注"讻 诪注诇讬谉 讘拽讜讚砖:


诪爪讗讜 驻讱 讗' 讞转讜诐 讘讞讜转诪讜 砖诇 讻讛"讙 讻讘专 讛讗专讻转讬 讘注谞讬谉 讝讛 讘拽讜谞讟专住讬诐 砖讜谞讬诐 讜讗专砖讜诐 驻讛 诪讛 砖谞诇注"讚 讚讜讚讗讬 讟讜诪讗转 诪转 讛讜转专讛 讘爪讘讜专 讗讱 讛诐 讙讝专讜 注诇 讛讙讜讬诐 诇讛讬讜转 讻讝讘讬诐 讜讟讜诪讗转 讝讘 诇讗 讛讜转专讛 讘爪讘讜专 讜讛讬' 讞讻诪讬 讛讚讜专 谞讘讜讻讬诐 诪讛 诇注砖讜转 讗诐 诇讛注诪讬讚 讚讘专讬讛诐 讘诪拽讜诐 讘讬讟讜诇 注讘讜讚转 讛讚诇拽讛 讗讜 诇讗 讜注砖讛 讛拽讘"讛 谞住 讜讚诇拽 讞' 讬诪讬诐 诪讘诇讬 砖讬爪讟专讻讜 诇讘讟诇 讛讚诇拽转 谞专讜转 讜诪讝讛 讛专讗讜 诇讛诐 诪谉 讛砖诪讬诐 讛住讻诪讛 注诇 讙讚专讬 讞讻讝"诇 讜谞转讞讝拽 讛讚转 讜转讜专讛 砖讘注"驻 讗专讬讻转 讚讘专讬诐 讘讝讛 注讬讬谉 诇拽诪谉:


专' 讬讛讜讚讛 讗讜诪专 讘谞"讞 驻讟讜专 驻讬' 专砖"讬 讛讞谞讜谞讬 讜爪"注 诪讛 诇讬 讞谞讜谞讬 诪讛 诇讬 讗讞专 讜讬讜转专 爪"注 讘诇砖讜谉 讛专讬"祝 讘讝讛 讜讙诐 砖"讙 转诪讛 诪"讟 驻住拽 讚诇讗 讻转"拽 讜诪讘讬讗讜 砖"讱 讞"诪 住讬' 转讬"讞 讙诐 爪注"讙 诪"讟 讚转"拽 讜讻' 讛专诪讘"诐 讜讘砖"讙 讛谞"诇 讚爪专讬讱 诇讛讬讜转 讬讜砖讘 讜诪砖诪专 讜讝讛 转讬诪讗 讻诇 讛诪讚诇讬拽 爪专讬讱 诇讬砖讘 注诇 驻转讞讜 讜诇讗 谞砖诪注 讚讘专 讝讛. 讜讛谞讛 讘讞讜"讬 住讬' 专"讝 谞住转驻拽 讘诪讬 砖专抓 诇拽讚砖 讛诇讘谞讛 讜砖讘专 讻诇讬诐 讗讬 驻讟讜专 诪砖讜诐 讚专抓 讘专砖讜转 讻诪讜 讘讘"拽 诇"讘 注"讗 讗讜 诇讗 谞讗诪专 讗诇讗 讘讙讜祝 讛诪爪讜讛 讗讘诇 诇拽讚砖 诇讘谞讛 砖讬讻讜诇 诇拽讚砖讛 讘讬讞讬讚讜转 讜讗讬谞讜 讗诇讗 诪爪讜讛 诪谉 讛诪讜讘讞专 诇讗. 讜谞"诇 诇诪讬驻砖讟 诪讛讗 讚专讛讟讬 专讘谞谉 诇驻专拽讗 讘砖讘转 砖"诪 诪爪讜讛 诪谉 讛诪讜讘讞专 谞诪讬 讞驻爪讬 砖诪讬诐 讗讬拽专讜. 讜讬"诇 讚讜拽讗 讘讞谞讜谞讬 驻诇讬讙 转"拽 诪砖讜诐 讚讬讻讜诇 诇讛讚诇讬拽 讘驻谞讬诐 讜谞诪讬 讗讬讻讗 驻专住讜诐 谞讬住讗 讻讬 专讘讬诐 诪砖讻讬诪讬诐 诇驻转讞讜 讜诪讛 砖诪讚诇讬拽 讘驻转讞 专讛"专 讛讬讗 专拽 诪爪讜讛 诪谉 讛诪讜讘讞专 讜讗驻"讛 驻诇讬讙 专' 讬讛讜讚讛 讜讛诇' 讻讜讜转讬' 讻讚诪讜讻讞 诪专讘谞谉 讛谞"诇 讚专讛讟讬 讘砖讘转 诇驻讬专拽讗 讜讗"砖 讛讻诇 讜拽"诇:


讘住讜讙讬' 讚讻讘转讛 讝拽讜拽 诪讛 砖讘注讛"讬 讛注诇转讛 诪爪讜讚转讬 讘砖讘转 讘' 讚讞谞讜讻讛 转拽注"讘 诇驻"拽 驻讛 拽"拽 驻"讘 讬注"讗:





讗专"讛 驻转讬诇讜转 讜砖诪谞讬诐 砖讗"讞 讗讬谉 诪讚诇讬拽讬谉 讘砖讘转 讗讬谉 诪讚诇讬拽讬谉 讘讞谞讜讻讛 讘讬谉 讘砖讘转 讘讬谉 讘讞讜诇 讜讘转讜住' 讛讙讬专住讗 讘讛讬驻讜讱 讘讬谉 讘讞讜诇 讜讛讚专 讘讬谉 讘砖讘转. 讜诇驻诪"砖 住诪"注 住讬' 注"讘 住拽"讝 讚讛讬讻讗 讚谞拽讬讟 讘讬谉 讜讘讬谉 诇注讜诇诐 讛砖谞讬 驻砖讜讟 讬讜转专 诪谉 讛专讗砖讜谉 注"砖 讙讘讬 讛诇讜讛讜 驻讬专讜转 讗讜 诪注讜转 讜讗"讻 讙讬' 讛转讜住' 谞讬讞讗 讘讬谉 讘讞讜诇 讚诇讗 砖讬讬讱 砖诪讗 讬讟讛 诪"诪 讗住讜专 诪砖讜诐 讚讝拽讜拽 诇讛. 讜讘讬谉 讘砖讘转 讛讜讗 驻砖讬讟 讛讜讗 诪砖讜诐 砖诪讗 讬讟讛 讚砖讜诐 讗讚诐 诇讗 讬讞诪讬专 诇讗住讜专 诇讛砖转诪砖 诇讗讜专讛 讜讗"砖 讗诇讗 讚讗"讻 拽砖讛 诇拽诪谉 讘讚专讘 诪讚诇讬拽讬谉 讘讬谉 讘讞讜诇 讜讘讬谉 讘砖讘转 讜讛转诐 讞讜诇 驻砖讜讟 讬讜转专 诇讛转讬专 讜诪讝讻讬专讜 转讞诇讛:


注"讻 谞专讗讛 诇驻讬 讛讙讬专住讗 砖诇驻谞讬谞讜 诇讬讬砖讘 拽' 转讜住' 诪谞"诇 讚诪讜转专 诇讛砖转诪砖 讚诇诪讗 诪砖讜诐 砖讗讬谞讜 讬讻讜诇 诇讛讝讚拽拽 诇讛 讗诐 讬讻讘讛. 讚注"讻 驻诇讜讙转转诐 讛讬讗 讘注讬拽讜专 转拽谞讜转 诪转拽谞讛 诪爪讜转 讛谞专讜转 讗讬 转讬拽谞讜 砖讬讛讬' 讚讜诇拽 讻砖讬注讜专 讛讝讛 讜讗讬 诇讗 讚诇拽 诇讗 拽讬讬诐 讜爪讜谞讜 诇讛讚诇讬拽 讗讜 注讬拽讜专 转拽谞转诐 专拽 砖讬讛讬' 诪讚诇讬拽 讘讗讜驻谉 砖讬讛讬' 专讗讜讬 诇讚诇讜拽 讻砖讬注讜专 讜转讜 诇讗 讗讬讻驻转 诇谉 讗诐 讚讜诇拽 讗讜 诇讗. 讜讗"讻 讬"诇 讻讬讜谉 砖讗"讗 诇讞' 讬诪讬 讞谞讜讻讛 讘诇讬 砖讘转 讜诪注讬拽专讗 讬讚注讜 砖讗"讗 讘砖讘转 诇讛讝拽拽 诇讜 讗"讻 讗驻讬' 讗讬 讘砖讗专 讛讬诪讬诐 诇讗 讬讬"讞 讗诐 诇讗 讬讝拽拽 诇讜 讻讬 转拽谞转诐 讛讬' 砖讬讛讬' 讚讜诇拽 讜讛讜诇讱 讚讜拽讗 诪"诪 讘砖讘转 讞谞讜讻讛 讛讬' 转拽谞转诐 诪注讬拽专讗 专拽 诪爪讜转 讛讚诇拽讛 讜转讜 诇讗 讜讗讬谞讜 讝拽讜拽 诇讜. 讜讻砖诐 砖诇诪"讚 讗讬谞讜 讝拽讜拽 诇讛. 诪讜转专 诇讛讚诇讬拽 诇讻转讞讬诇讛 讘驻转讬诇讜转 讜砖诪谞讬诐 讛驻住讜诇讬诐 诇砖讘转 讜诇讗 谞讬诪讗 谞讛讬 讚诇讗 讛讟讬诇讜 注诇讬讜 讞讬讜讘 砖诪讬专转 讛谞专讜转 砖诇讗 讬讻讘讜. 讗讘诇 注讻"驻 诇讻转讞诇讛 讗住讜专 诇讛讚诇讬拽 讘谞专讜转 砖讛诐 讻讘讬诐 讜讛讜诇讻讬诐 讝讛 诇讗 谞讬诪讗 讛"谞 讘砖讘转 讗驻讬' 诇诪"讚 讝拽讜拽 诇讛 讘讞讜诇. 诪"诪 讘砖讘转 讻讬讜谉 砖注讬拽讜专 转拽谞转诐 讛讬' 讗讝 诇讛讚诇讬拽 讜诇讗 诇讛讝拽拽 诇讜 讗"讻 讬讻讜诇 诇讛讚诇讬拽 讗驻讬' 诇讻转讞诇讛 讘驻转讬诇讜转 讜讻讜'. 讘讜讚讗讬 讗讬 讛讬' 讗驻砖专 诇讛诪爪讬讗 讞谞讜讻讛 讘诇讗 砖讘转. 讜讗讝 讛讬' 讗讜诪专讬诐 砖讛诐 转讬拽谞讜 转拽谞转诐 讘砖讜讛 砖讬讛讬' 讝拽讜拽 诇讜 讻诇 讛讬诪讬诐 讜讗诐 讬讗专注 驻"讗 讞谞讜讻讛 讘砖讘转 砖讗"讗 诇讛讝拽拽. 讗讜谞住 专讞诪谞讗 驻讟专讬' 讜讻讬讜谉 讚诪砖讜诐 讗讜谞住 讗转讗讬谞谉 注诇讛 讛讬' 爪专讬讱 诇诪讬注讘讚 讻诇 讟爪讚拽讬 讚诇讗 诇讬转讗 诇讬讚讬 讻讬讘讜讬' 讗讘诇 讛砖转讗 讚讗"讗 诇讞谞讜讻讛 讘诇讗 砖讘转 诇讗 讛讬' 讗驻砖专 诇讛诐 诇转拽谉 砖讬讛讬讛 砖诪谞讛 讬诪讬诐 诪爪讜转谉 砖讜讛 讚讘砖讘转 讗"讗 讜注"讻 讘砖讘转 转讬拽谞讜 砖讬讛讬' 住讙讬 讘诪爪讜转 讛讚诇拽讛 讘注诇诪讗. 讜讗诇 转转诪讛 注诇 讝讛 讻讬 讻谉 爪专讬讻讬诐 诇讜诪专 讘注谞讬谉 讝诪谉 讛讚诇拽讛 讚拽讬讬"诇 讝诪谉 诪砖转砖拽注 讛讞诪讛 注诐 爪讗转 讛讻讻讘讬诐 讜诇讚注转 专讜讘 讛驻讜住拽讬诐 讗讬 拽讚讬诐 讜讗讚诇讬拽 讛讜讛 讘专讻转讜 诇讘讟诇讛 讜讛讻讬 拽讬讬"诇. 讜讘注"砖 诪讘专讱 讜爪讜谞讜 讘注讜讚 讛讬讜诐 讙讚讜诇 讜讗讬 诪砖讜诐 讚讗"讗 讘注谞讬谉 讗讞专 诇讞讜讚 诇讗 讛讬' 诇讘专讱 讜爪讜谞讜 讗注"讻 讻讬讜谉 讚讗"讗 诇讞谞讜讻讛 讘诇讗 砖讘转. 诪注讬拽专讗 讛讻讬 转讬拽谞讜 讝诪谉 讛讚诇拽讛. 讜讛"谞 注谞讬谉 讛讛讚诇拽讛 讞讬诇拽讜 诪注讬拽专讗 讘讬谉 讞讜诇 诇砖讘转. 讜讗"讻 讘砖讘转 诇讗 砖讬讬讱 讻诇诇 讻讘转讛 讝拽讜拽 诇讛. 讜诪讬讜砖讘 拽讜' 转讜住' 讜诪诪讬诇讗 诪讬讜砖讘 讙讬专住转讬谞讜 讚诇拽诪谉 讘讚专讘 讜专' 讬讜讞谞谉 砖讗诪专讜 诪讚诇讬拽讬谉 讛讜讛 砖讘转 驻砖讜讟 讬讜转专 讚诇讗 砖讬讬讱 讻讘转讛 讝拽讜拽 诇讛 讜讗讬 诪砖讜诐 砖诪讗 讬讟讛. 谞"诇 讚诪住转诪讗 砖讜诐 讗讚诐 诇讗 讬讛讬' 诪拽讬诇 诇讛砖转诪砖 诇讗讜专讛 讜讚诇讗 讻讛转讜住' 讚讛专讬 诪住转诪讗 讚讜诪讬' 讚诪谞讜专讛 转讬拽谞讜 讜讗"讻 诇讛讬转专讗 砖讘转 驻砖讜讟 讬讜转专 诇讻谉 谞拽讬讟 讘讬谉 讘砖讘转 诇讘住讜祝 讜诇专"讛 讚讗诪专 讗讬谉 诪讚诇讬拽讬谉 讛讜讛 讞讜诇 驻砖讜讟 讬讜转专 诇讗讬住讜专讗 讻谞诇注"讚 谞讻讜谉 诇讜诇讬 砖讛专讗砖讜谞讬诐 诇讗 驻讬专砖讜 讻谉:


讗诪专 专讘讗 诪"讟 讚专"讛. 诇讗 讛讜"诪 诇诪讬诪专 诪砖讜诐 砖讗讬谉 诪讚诇讬拽讬谉 讘讛诐 讘诪拽讚砖 诪讚讻转讬讘 诇讛注诇讜转 谞专 砖转讛讬' 砖诇讛讘转 注讜诇讛 诪讗诇讬讛 讜讻讚转谞讬' 讘讘专讬转讗 诇注讬诇 讘住诪讜讱 讜讻谉 讛拽砖讛 驻谞讬 讬讛讜砖注 谞专讗讛 诪砖讜诐 讚谞讛讬 砖转拽谞讜 讻注讬谉 诪谞讜专讛 诇注谞讬谉 讗讬住讜专 转砖诪讬砖 讗讜 诇注谞讬谉 讻讘转讛 诇诪讗谉 讚住"诇 讻转讬转 诪讙专讙专讬 讘专讗砖 讛讝讬转 讜讝讛 诇讗 讬诪爪讗 诇讗' 讘注讬专 讜砖谞讬诐 讘诪砖驻讞讛. 讜注"讻 诇讗 讛讬' 讗驻砖专 诇讛诐 诇转拽谉 讻谉 讜讻砖诐 砖讛砖诪谞讬诐 讗"讗 砖讬讛讬' 讻注讬谉 诪拽讚砖 讛"讛 诇注谞讬谉 驻转讬诇讛 诇讗 转讬拽谞讜. 讜注"讻 讟注诪讗 讚专"讛 讻讚诪驻专砖 专讘讗:


讻讘转讛 讝拽讜拽 诇讛 驻讬专砖"讬 讜讞讬讬砖讬' 砖诪讗 讬驻砖注 讛拽砖讛 驻谞讬 讬讛讜砖注 诇讬诪讗 砖诪讗 讬砖讻讞. 讜讛谞讛 讛讟讜专 住讬' 转专注"讚 讻' 讚诪讚诇讬拽讬谉 讘砖讘转 讜诇讗 讞讬讬砖讬' 砖诪讗 讬讻讘讛 讜讬讞讝讜专 讜讬讚诇拽谞讛 讚讗驻讬诇讜 讘讞讜诇 讗讬谞讜 讝拽讜拽 诇讛. 讜诇讻讗讜专讛 爪"注 讗"讻 诪谞"诇 讚讟注诪讗 讚专"讛 诪砖讜诐 讛讬转专 转砖诪讬砖 讜砖诪讗 讬讟讛 讚诇诪讗 讘砖讘转 讗住讜专 诪砖讜诐 砖诪讗 讬讚诇拽谞讛 讜诇讛转讜住' 讗驻砖专 诇讚讞讜拽 讚诪"诪 诇讗 讛讬' 诇讜 诇讛讝讻讬专 讘讬谉 讘砖讘转 讚诪诪讬诇讗 谞讚注 讝讛. 讗讘诇 诇驻诪"砖 诇注讬诇 讬讬砖讜讘 讗讞专 拽砖讬讗. 讜讛讬' 谞"诇 讚讜讚讗讬 诇诪讬讞砖 砖诪讗 讬讞讝讜专 讜讬讚诇拽谞讛 讛讬讬谞讜 诪砖讜诐 讚讞讘讬讘讗 诇讬' 诪爪讜讛 讟讜讘讗 讜讗讬讬讚讬 讚讞讘讬讘讗 诇讬讛 讬砖讻讞 砖讘转 讜讬讚诇拽谞讛 讻诪讜 砖讙讝专讜 砖诪讗 讬注讘专谞讜 讘讻讬讜爪讗 讘讗诇讜 诪爪讜转. 讜诪砖讜"讛 讗讬 讗讬谞讜 讝拽讜拽 诇讛 转讜 诇讗 讞讬讬砖讬' 砖讬讚诇拽谞讛 讘砖讘转 讻讬讜谉 砖讻讘专 注讘专讛 诪爪讜转讜 讜讻讘专 拽讬讬诐 讞讘讬讘讜转讬' 讘讛讚诇拽讛:


讗诪谞诐 谞专讗讛 砖讝讛 住讜转专 拽爪转 诇讞砖砖讗 讚砖诪讗 讬驻砖注 讚讗讬 讞讬讬砖讬' 砖诪讗 讬驻砖注 砖诪注 诪讬谞讛 诇讗 讞讘讬讘讗 诪爪讜讛 讻讜诇讬 讛讗讬 讜住讘专讗 讝讜 讻' 诪讙"讗 住讬' 转专驻"讗 住拽"讗 讘砖诐 专讗"诪 讘讘讬讗讜专讬 住诪"讙 讜谞讛讬 讚讬砖 诇讚讞讜拽 讜诇讜诪专 讗讬讻讗 讚讞讘讬讘讗 注诇讬' 讜讗讬讻讗 讚驻砖注讬 讘讛讜. 诪"诪 讛讬讜转专 谞专讗讛 讚讜讚讗讬 讛诪讛讚专讬' 讚诪讜住讬驻讬诐 谞专讜转 讬讜转专 注诇 讛讞讬讜讘. 讛谞讬 讜讚讗讬 诇讗 驻砖注讜. 讜讘讛谞讬 砖讬讬讱 讗讬讬讚讬 讚讞讘讬讘讗. 讜讗诪谞诐 讘住转诐 讘谞讬 讗讚诐 砖讗讬谞诐 专讜爪讬诐 诇讛讬讜转 诪讛诪讛讚专讬' 讜讛讗 拽诪谉 讚诇讗 讞讘讬讘讗 诇讛讜 诇讛谞讬 讞讬讬砖讬' 讚诇诪讗 讗转讬 诇诪驻砖注. 讜讛讟讜专 诪讬讚 讗讞专 讝讛 讻' 专拽 诪谞讛讙 诪讛诪讛讚专讬' 讜转讜 诇讗 诪讬讬转讬 讛讟讜专 讗"讻 砖驻讬专 讻' 诪讛 砖讻' 讗讘诇 讘砖诪注转讬谉 讚讗讜住专 讘讞讜诇 诪砖讜诐 砖诪讗 讬驻砖注 砖"诪 讚拽讗讬 讗诪拽讬讬诐 注讬拽讜专 诪爪讜转 讞谞讜讻讛 讗讬砖 讜讘讬转讜. 讜讗"讻 讛讗 讚讗讬谉 诪讚诇讬拽讬谉 讘砖讘转 注"讻 诇讬讻讗 诇诪讬诪专 诪砖讜诐 讞讘讬讘讗 诪爪讜讛 讬砖讻讞 砖讛讜讗 砖讘转 讜讬住讘讜专 砖讛讜讗 讝拽讜拽 诇讛 讜讬讚诇拽谞讛讜. 讚讛讗 讘讞讜诇 讞讬讬砖 砖诪讗 讬驻砖注 讜讗讬讱 讬讞讜砖 诇讞讘讬讘讜' 诪爪讜讛 讜注"讻 讛讟注讜 诪砖讜诐 讚诪讜转专 诇讛砖转诪砖 诇讗讜专讛 讜诪讬讜砖讘 拽讜' 讛谞"诇 注诇 讛讟讜专 讜诪诪讬诇讗 谞诪讬 讚专砖"讬 讛讜讻专讞 诇讜诪专 诪砖讜诐 砖诪讗 讬驻砖注 讜诇讗 诪砖讜诐 砖诪讗 讬砖讻讞 讜拽"诇:


讜诪讬讜砖讘 谞诪讬 讛专讬"祝 讜讛专讗"砖 讚驻住拽讜 讻专讘 讜专' 讬讜讞谞谉 诇拽诪谉 讚诪讚诇讬拽讬谉 讘驻转讬诇讜转 讜讻讜' 讘讬谉 讘讞讜诇 讜讘讬谉 讘砖讘转 讜讻' 诪讚诪讚诇讬拽讬' 讘砖讘转 砖"诪 讻讘转讛 讗讬谞讜 讝拽讜拽. 讜诇讗 讛讜讻讬讞讜 讻谉 诪讞讜诇 讜驻谞讬 讬讛讜砖注 讻' 讘讝讛 讚诪讚讞讜诇 诇讬讻讗 诇诪讜讻讬讞 讚诇诪讗 诇注讜诇诐 住"诇 讝拽讜拽 讗诇讗 专讘 诇讗 讞讬讬砖 诇砖诪讗 讬驻砖注 注"砖. 讜爪"注 讗"讻 诇专"讞 讚住"诇 讗讬谉 诪讚诇讬拽讬谉 讘砖讘转 诪谞"诇 讚住"诇 讻讘转讛 讗讬谉 讝拽讜拽 诇讛 讚诇诪讗 讘讞讜诇 讛讬讬谞讜 讟注诪讗 诪讚诪讚诇讬拽讬谉 诪砖讜诐 诇砖诪讗 讬驻砖注 诇讗 讞讬讬砖讬'. 讜诇讛谞"诇 谞讬讞讗 讚讘砖诇诪讗 专"讞 拽讗讬 讗讚专"讛 讜专"讛 讚讞讬讬砖 砖诪讗 讬驻砖注 诇讗 诪讛诪讛讚专讬' 讜讘讛谞讬 住讘专讗 拽专讜讘讛 讜讞砖砖讗 讙讚讜诇讛 讛讬讗 砖诪讗 讬驻砖注 讜注诇讬讬讛' 拽讗讬 专"讞 讚诪讚诇拽讬' 讘讞讜诇 砖"诪 讻讘转讛 讗讬谞讜 讝拽讜拽. 讗讘诇 讚讗诪专 诪讬诇转讗 讘讗驻讬' 谞驻砖讬' 讗讬 诇讗讜 讚讛讬' 诪转讬专 诇讛讚诇讬拽 讗驻讬诇讜 讘砖讘转 讛"讗 讚诪讬讬专讬 诪讛诪讛讚专讬诐 讜诪砖"讛 诇讗 讞讬讬砖 砖诪讗 讬驻砖注 讜诇注讜诇诐 讝拽讜拽 诇讛. 讗讘诇 诪讚诪转讬专 讘砖讘转 讗"讻 诪诪"谞 讗讬 讘诪讬 砖讗讬谞讜 诪讛讚专 讛"诇 诇诪讬讞讜砖 讘讞讜诇 砖诪讗 讬驻砖注 讜讗讬 讘诪讛讚专讬' 讛"诇 诇诪讬讞砖 讘砖讘转 砖诪讗 讬讚诇讬拽 讜诪讜讻讞 诪诪"谞 讚讻讘转讛 讗讬谞讜 讝拽讜拽 诇讛 讜拽"诇:


讜诪讜转专 诇讛砖转诪砖 诇讗讜专讛. 讛拽砖讛 诪讛专砖"讗 诪拽诪"诇 讘讝讛 讛讗 讻' 转讜住' 砖讜诐 讗讚诐 诇讗 讬讞诪讬专 诇讗住讜专 转砖诪讬砖 诇讗讜专讛. 讜诇拽"诪 讚专"讛 讛讜讗 转诇诪讬讚 专讘 讜讘讻诇 讚讜讻转讬' 诪拽砖讬 诪专讘 讗专"讛 讜住转诐 讗讜诪专讬 讘讬' 专讘 讛讬讬谞讜 专"讛 讜讻讚讗讬转讗 住驻"拽 讚住谞讛讚专讬谉. 讜讗"讻 讛讻讗 专"讛 讻讘专 砖诪注 诪专讘 专讘讜 讚诪讜转专 诇讛砖转诪砖 诇讗讜专讜 讛讜爪专讱 诇讜诪专 讚讗讬讛讜 讞讜诇拽 注诇 专讘讜 讘讝讛 讜驻砖讜讟:


讜讛谞讛 诇讻讗讜专讛 讬砖 诇注讬讬' 拽爪转 诇诪"讚 诪讜转专 诇讛砖转诪砖 诇讗讜专讛 讜谞讬诪讗 谞诪讬 讚讻诇 转砖诪讬砖 讗驻讬' 砖诇 讞讜诇 诪讜转专 诇讛讱 诪"讚 注讬讬' 专讝"讛 讜专诪讘"谉 讗"讻 讗诪讗讬 谞讬讞讜砖 砖诪讗 讬驻砖注 讛讗 讬讻讜诇 诇讛砖转诪砖 讗爪诇讜. 讜诪住转诪讗 讻诇 讗讚诐 讬诪爪讗 讚讘专 诪讛 砖讬砖转诪砖 讗爪诇 讛谞专 讜诇讗 讬驻砖注 诪讛诪爪讜讛 讜专讗讬转讬 讘住' 讝讻专讜谉 讬讜住祝 讚祝 拽讬"讟 砖讻' 讘讛讬驻讜讱 讚诇诪"讚 讗住讜专 诇讛砖转诪砖. 讜讗"讻 诪讜转专 讛砖诪谉 讗住讜专 讘讛谞讗讛. 诇讗 讬驻砖注 讻讬讜谉 砖讗讬谞讜 诪专讜讬讞 诪讬讚讬. 砖讬讛讬' 讗住讜专 讘讛谞讗讛. 讜讝"讗 讚讬讻讜诇 诇讛讜住讬祝 注诇讬讜 讜诇讛讚诇讬拽 诇诪讞专 讜讙诐 讘讬讜诐 讛砖诪讬谞讬 讗驻砖专 诇砖讜诪专讜 诇砖谞讛 讛讘讗讛 讚住讘专转 转拽诇讛 诇讗 讘专讬专讗 讻讜诇讬 讛讗讬. 讜诇拽"诪 讗讘诇 讘诪讛 砖讻转讘转讬 讬砖 诇注讬讬谉. 讚讗讬 诪讜转专 诇讛砖转诪砖 讗驻讬' 转砖诪讬砖 讞讜诇 讗"讻 诇诪讛 讬驻砖注. 讜诪讝讛 专讗讬' 诇诪"砖 讘转砖讜' 砖讘讜转 讬注拽讘 讞诇拽 讗' 住讬' 诇"讟 讘砖诐 讛讙讗讜谉 诪讛讜' 讚讜讚 讗讜驻谞讛讬讬诐 讝爪"诇 砖讻' 诇专讘讗 讚讗诪专 讘砖注转 讛住讻谞讛 讚诪谞讬讞讛 注诇 砖讜诇讞谞讜 讚爪专讬讱 谞专 讗讞专 诇讛砖转诪砖 砖诇讗 讬讗诪专讜 诇爪专讻讜 讗讚诇拽讛. 讗"讻 讛"谞 诇诪"讚 诪讜转专 诇讛砖转诪砖 诇讗讜专讛 讛讬讬谞讜 讻砖讬砖 砖诐 谞专 讗讞专 讚讗诇"讛 讬讗诪专讜 诇爪专讻讜 讗讚诇拽讛 讜讘转砖讜' 砖诪砖 爪讚拽讛 讞讗"讞 住"讝 诇讗 讛注诇讛 讚诪讬讬专讬 砖讙诐 谞专 讛讗讞专 讛讜讗 诪谞专讜转 讛驻住讜诇讬诐 讜诪砖讜"讛 讞讬讬砖讬' 讘砖讘转 砖诪讗 讬讟讛 注"砖. 讜讗"讻 诇拽"诪 拽讜砖讬转 讛谞"诇 讚讜讚讗讬 讗讬讻讗 诇诪讬讞砖 砖诪讗 讬驻砖注 讜诇讗 讬讚诇讬拽 谞专 砖诇 诪爪讜讛 讗注"讙 讚诪讜转专 诇讛砖转诪砖 诇讗讜专讛 诪"诪 讛讗 爪专讬讱 谞专 讗讞专 讜诪驻住讬讚 砖诪谉 砖讘谞专 讛讝讛 讜拽"诇:


讜讘讝讛 诪讬讜砖讘 拽' 诪讛专砖"讗 讛谞"诇. 讚讗讬 诇讗讜 讚讗专"讛 讘讬谉 讘砖讘转 讛"讗 诪讚讗讜住专 讘讞讜诇 诪砖讜诐 砖诪讗 讬驻砖注 砖"诪 讗住讜专 诇讛砖转诪砖 诇讗讜专讛 讚讗诇"讛 诇诪讛 讬驻砖注. 讜诪砖讜"讛 讛讜爪专讱 诇讜诪专 讘讬谉 讘砖讘转 诇讜诪专 讚诪讜转专 诇讛砖转诪砖 诇讗讜专讛 讜注"讻 讛讗 讚讞讬讬砖讬' 砖诪讗 讬驻砖注 诪砖讜诐 讚爪专讬讱 谞专 讗讞专 诇讛砖转诪砖 讜讻讚诇注讬诇:


讜诪讬讜砖讘 谞诪讬 讛专讬"祝 讜讛专讗"砖 讛谞"诇 讚讘讚专讘谞谉 讗专' 讬讜讞谞谉 讚诪转讬专 讘讬谉 讘讞讜诇 讜讘讬谉 讘砖讘转 讗讬 诇讗讜 讚讗诪专 讘讬谉 讘砖讘转 讛"讗 诇注讜诇诐 讻讘转讛 讝拽讜拽 诇讛. 讜讛讗 讚诪转讬专 讘讞讜诇 诪砖讜诐 讚诪讜转专 诇讛砖转诪砖 诇讗讜专讛 讜诇讗 讬驻砖注 诇讻谉 拽诪"诇 讚诪讜转专 讙诐 讘砖讘转. 讜砖"诪 讚讗住讜专 诇讛砖转诪砖 诇讗讜专讛 (讗驻讬' 讗诐 讬砖 砖诪砖 讗爪诇 讛谞专讜转 讻讚注转 讛讘"讞) 讜讗"讻 讛讗 讚诪讜转专 讘讞讜诇 诪砖讜诐 讚讻讘转讛 讗讬谉 讝拽讜拽 诇讛:


讜讗讬讘专讗 谞"诇 讚讝讛 谞讻讜谉 诇专讘谞谉 讗诪专 专' 讬讜讞谞谉. 讗讘诇 诇专' 讬专诪讬' 讗诪专 专讘 诇讗 讗"砖 讚讛专讬 讗诪专 专讘 诇拽诪谉 诇讛讚讬' 讗住讜专 诇专爪讜转 诪注讜转 谞讙讚 谞"讞. 讜讗"讻 讛讗 讚拽诪"诇 讛讻讗 讚讗住讜专 诇讛砖转诪砖 讛讬讬谞讜 讗驻讬诇讜 转砖诪讬砖 拽讚讜砖讛 注专讝"讛 讜专诪讘"谉. 谞诪爪讗 讗讬 谞诪讬 诇讗 讛讬' 诪砖诪讬注谞讜 讚诪讜转专 诇讛讚诇讬拽 讘砖讘转 诇讗 讛讜讛 讗驻砖专 诇诪讟注讬 讜诇讜诪专 讚讘讞讜诇 诪讜转专 诪砖讜诐 讚诇讗 讬驻砖注 讻讬讜谉 讚讬讻讜诇 诇讛砖转诪砖 转砖诪讬砖 拽讚讜砖讛. 讗讟讜 讻讜诇讬 注诇诪讗 讗讬转 诇讛讜 砖讬注讜专讗 诇诇诪讜讚 讚拽讘讬注讗 诇讬' 注讬讚谞讗 讘驻转讞 讘讬转讜 讘讞讜抓 讘诪拽讜诐 谞专 讞谞讜讻讛. 讜讗讜诇讬 诪砖讜"讛 诇讗 拽讬讘诇讛 讗讘讬讬' 诪专' 讬专诪讬' 讚住"诇 砖诇讗 讚拽讚拽 讘砖诪讜注转讜 讬驻讛 诪驻谞讬 拽' 讛谞"诇:


诪讜转专 诇讛砖转诪砖 诇讗讜专讛 讘转砖讜' 专砖讘"讗 住讬' 拽注"讙 讻讜讜谞转 讛砖讜讗诇 谞专讗讛 砖讛拽砖讛 讛讗 讗"讗 诇爪诪爪诐 砖诇讗 讬转谉 砖诪谉 拽爪转 讬讜转专 诪谉 讛砖讬注讜专 讜讗讝 讬讘讜讗 诇讛砖转诪砖 诇讗讜专讜. 讗注"讻 专爪讛 诇讛讜讻讬讞 诪讝讛 讚讘讻诇 砖讘转 讗诐 注讘专 讜讛讚诇讬拽 讘驻转讬诇讜转 讜砖诪谞讬诐 讛驻住讜诇讬诐 诪讜转专 诇讛砖转诪砖 诇讗讜专谉. 讜诇讗 讗住专讜 讗诇讗 转讞诇转 讛讚诇拽转谉 讗讘诇 讻讬讜谉 砖讛讚诇讬拽 讛讚诇讬拽 讜讗"讻 诪讻"砖 讛讻讗 砖转讞诇转 讛讚诇拽转 谞"讞 讘讛讬转专. 讗诐 讚讜诇拽 讬讜转专 诪谉 讛砖讬注讜专 诪讜转专 诇讛砖转诪砖 诇讗讜专讜. 讝讛 讛讬' 讚注转 讛砖讜讗诇 讘砖转讬 转砖讜讘讜' 讛住诪讜讻讬诐 砖诐. 讜讛专砖讘"讗 讚讞讛. 讚诇注讜诇诐 讗诐 注讘专 讜讛讚诇讬拽 讘砖诪谞讬诐 讛驻住讜诇讬诐 讗住讜专 诇讛砖转诪砖 讻谞讙讚谉 讚讞讬讬砖讬' 砖诪讗 讬讟讛. 讜讘注"砖 爪专讬讱 诇讚拽讚拽 砖诇讗 讬讜住讬祝 讘谞"讞 讬讜转专 诪砖讬注讜专 讜讗诐 讗"讗 诇爪诪爪诐. 诇注讜诪转 讝讛 讗"讗 谞诪讬 诇爪诪爪诐 砖讬注讜专 讗讬住讜专 转砖诪讬砖 诇讗讜专讜 注"砖 讜拽"诇:


讜注讬讬谉 讛讙讛' 诪专讚讻讬 驻"拽 讚砖讘转 住讜祝 住讬' 专谞"讘. 讚住"诇 诇诪讜专"诐 讚讗诐 讬砖 谞专 讗讞讚 诪驻转讬诇讜转 讜砖诪谞讬诐 讛专讗讜讬' 诪讜转专 诇砖诪砖 诇讗讜专 驻转讬诇讜转 讜砖诪谞讬诐 讛驻住讜诇讬诐 讘讻诇 讛讞讚专讬' 讗驻讬' 讘诪专转祝 注"砖 讜诪讬讬转讬 诇讬' 专诪"讗 住讬' 专住"讚 讜诪讙"讗 砖诐 专讬砖 讛住讬' 注"砖 讜诪拽砖讬诐 讛注讜诇诐 讛讗 讘砖诪注转讬谉 诪讬讬专讬 注"讻 讚讬讻讜诇 诇诪爪讜讗 驻转讬诇讜转 讜砖诪谞讬诐 讻砖专讬诐 讜讟讜讘讬诐. 讚讗诇"讛 诪住' 讚谞"讚 诇讗 讬讚诇讬拽 讘讞讜诇 诪砖讜诐 砖诪讗 讬驻砖注 讜讻讬 讬讛讬' 住驻讬拽讬' 讞诪讜专 诪讜讚讗讬 讜诪砖讜诐 砖诪讗 讬驻砖注 讜诇讗 讬讚诇讬拽 讻诇诇 讘转诪讬讛 讜讻"讻 驻谞讬 讬讛讜砖注 讜讚讜讞拽 诇讜诪专 诪砖讜诐 讘专讻讛 诇讘讟诇讛 砖讗诐 讬驻砖注 讬讛讬' 讘专讻转讜 诇讘讟诇讛 诇诪驻专注 讝讛 讚讜讞拽 讚讛讗 讘专讻讜转 讗讬谞讜 诪注讻讘转 讗"讻 讬讚诇讬拽 讘诇讗 讘专讻讛 讗注"讻 讗讬谉 诪讚诇讬拽讬谉 讘讞讜诇 讚拽讗诪专 诪讬讬专讬 讻砖讬砖 诇讜 砖诪谉 讟讜讘 讻砖讬注讜专 诇谞"讞 讗讝 讗讬谉 诪讚诇讬拽讬谉 讘讞讜诇 讘砖诪谞讬诐 讛驻住讜诇讬诐 讜讗"讻 讻讬讜谉 砖诪爪讜讬 诇讜 砖诪谉 讟讜讘 讗"讻 注"讻 讛讚诇讬拽 谞专 砖讘转 讘砖诪谉 讛讟讜讘 讚讛专讬 谞专 砖讘转 拽讜讚诐 诇谞"讞 诪砖讜诐 砖诇讜诐 讘讬转. 讜诪讛砖转讗 讻讬讜谉 讚讗讬转 诇讬' 谞专 讗' 讘讘讬转讜 讛讻砖专 诇砖讘转 转讜 诇讗 砖讬讬讱 砖诪讗 讬讟讛 讘砖讜诐 讞讚专 讜讗驻讬' 讘诪专转祝 讜讛"讛 讘谞"讞 砖讘驻转讞 讘讬转讜 讚诇讗 砖讬讬讱 砖诪讗 讬讟讛 讜讗诪讗讬 讬讗住讜专 讘砖讘转 诪砖讜诐 砖诪讗 讬讟讛. 讜拽' 讝讜 拽砖讬讗 诇讻诇 讛诪"讚. 讜讘讬讜转专 诇专讘 讞住讚讗 注讬讬谉 讜拽"诇 讜注讬讬' 讘住' 转讜住' 砖讘转. 讜讚讜讞拽 诇讜诪专 讚砖讬注讜专讗 讚谞"讞 讚讜诇拽 讝诪谉 诪讛 讬讜转专 诪谞专 砖讘转. 注专驻"拽 讚讘专讻讜转 讙讘讬 讘砖注讛 砖讘谞讬 讗讚诐 谞讻谞住讬诐 诇讗讻讜诇 驻转诐 讘注专讘讬 砖讘转讜转:


讜注"讚 讛驻砖讜讟 讛讬' 谞"诇 诇讜诪专 谞讛讬 讚诇讘注诇 讛讘讬转 讜诇讘谞讬 讘讬转讜 讬砖 讛讬讻专 注"讬 谞专 讗' 讛讚讜诇拽 讘讛讻砖专 诪"诪 讘谞"讞 讗讬讻讗 诇诪讬讞砖 诇讘谞讬 专讛"专 讛注讜讘专讬诐 讘讞讜抓 讛诐 讬砖转诪砖讜 讘谞"讞 讜讬讟讜 讘砖讘转 讜诇讛诐 讗讬谉 讛讬讻专 讛讜讗 诇注谞"讚:


讗诪谞诐 讘注讬拽讜专 讛拽' 谞"诇 讚讗讬谉 讛讻专讞 讻诇 讻讱 讚讗讬讻讗 诇诪讬诪专 诪讗谉 讚住"诇 讻讘转讛 讝拽讜拽 诇讛 讜讞讬讬砖 砖诪讗 讬驻砖注 住"诇 讗驻讬' 讗讬谞讜 诪讜爪讗 砖讜诐 砖诪谉 讻砖专 诇讛讚诇讬拽. 讜诪讚诇讬拽 讘讗诇讜 讘诇讗 讘专讻讛 讜讗讬专注 谞诪讬 砖诇讗 讻讘讛 讗讜 诇讗 驻砖注 诪"诪 诇讗 讬讬"讞 讘讝讛 讚诪注讬拽专讗 诇讗 转讬拽谞讜 讞讻诪讬诐 讛讚诇拽讛 讘讛谞讬 砖诪谞讬诐. 讜谞驻拽讗 诪讬谞讬' 诇讚讗诪专 专' 讬专诪讬' 诇拽诪谉 讚诪讬 砖诇讗 讛讚诇讬拽 讜专讜讗讛 谞"讞 诪讘专讱. 讜讛"谞 诪讬 砖讛讚诇讬拽 讘砖诪谞讬诐 驻住讜诇讬诐. 讜专讜讗讛 谞"讞 讗讞专 诪砖诪谉 讛讟讜讘 爪专讬讱 诇讘专讱 讘专讻讛 讛专讗讜讬':


讗诇讗 诇驻"讝 诇专' 讬专诪讬' 诪谞"诇 讚住"诇 诇专讘 讻讘转讛 讗讬谉 讝拽讜拽 讚诇诪讗 讝拽讜拽 讜诪讬讬专讬 讘讚诇讬转 诇讬' 砖诪谞讬诐 讗讞专讬诐 讜讘讛讗 诪转讬专 诇讛讚诇讬拽 讘讬谉 讘讞讜诇 讜讘讬谉 讘砖讘转 讜讬讬"讞 讜拽诪"诇 讚讗讬谞讜 爪专讬讱 诇讘专讱 讘专讻转 讛专讜讗讛 讜讘讛讗 驻诇讬讙 讗专"讛 讗讘诇 讗讬 讗讬转 诇讬' 砖诪谉 讟讜讘 诇讗 驻诇讬讙 讚讞讬讬砖讬' 砖诪讗 讬驻砖注. 讜诪讬讛讜 讗讚专讘谞谉 讗专' 讬讜讞谞谉 诇拽"诪 讚讬"诇 讛讗 专' 讬讜讞谞谉 诇讗 讛讝讻讬专 诪注讜诇诐 讜诇讗 砖诪注 诪专讘 诪注讜诇诐 讛讱 讚讘专讻讜转 讛专讜讗讛 讜讗"讻 诪讛 拽诪"诇 讚诪讜转专 诇讛讚诇讬拽 讘讞讜诇 驻砖讬讟讗 讻讬讜谉 讚诇讬转 诇讬' 砖诪谉 讗讞专 诇讗 讬讛讬' 住驻讬拽讜 讞诪讬专 诪讜讚讗讜. 讜注"讻 讘讚讗讬转 诇讬' 砖诪谉 讟讜讘 讜讗驻"讛 诪讜转专 诇讛讚诇讬拽 讘讗诇讜 诪砖讜诐 讻讘转讛 讗讬谉 讝拽讜拽 诇讛. 讗讘诇 讗讚专' 讬专诪讬' 拽砖讛 讜爪专讬讱 诇讜诪专 讚诇讗 谞专讗讛 诇专' 讬专诪讬' 砖讬讛讬' 讬讬"讞 讻诇诇 讗讬 讛讜讛 讝拽讜拽 诇讛:


讜讗讬谉 专讞讜拽 讚诪砖讜"讛 诇讗 拽讘诇讛 讗讘讬讬 诪专' 讬专诪讬' 讚诇讟注诪讬' 诇讗 诪讜讻讞 讻诇诇 讚讗讬谉 讝拽讜拽 诇讛 讜诪专' 讬讜讞谞谉 拽讘诇讛. 讜讘讝讛 谞讬讞讗 诪讛 讚爪"注 诪讗讬 驻专讬讱 讛砖"住 讗讗讘讬讬 讚讗诪专 讗讬 讝讻讗讬 讙诪讬专谞讗 诇砖诪注转讬' 诪注讬拽专讗 讜驻专讬讱 讛讗 拽讬讘诇讛 讜诪讗讬 谞"诪. 讜爪"注 讚讛专讬 讛讜讛 住"诇 诪讜转专 诇讛砖转诪砖 讜砖讬砖诪砖 诇讗讜专 讞谞讜讻讛 讜讛砖转讗 讛讗 讚讛讚专 讘讬' 讜谞爪讟注专 注诇 讛注讘讬专讛. 讗讘诇 诇驻讬 讛谞"诇 谞讬讞讗 讚讛讗 讜讚讗讬 拽讬讘诇 诪专' 讬专诪讬' 讗讱 讛拽讜诇讗 砖讛讜讻讬讞 专' 讬专诪讬' 讻讘转讛 讗讬谉 讝拽讜拽 讝讛 诇讗 拽讬讘诇 讜讛讚专 讘讬' 讜讛拽讬诇 讜讗"讻 驻专讬讱 砖"住 砖驻讬专 诪讗讬 谞驻拽讗 诇讬' 诪讬谞讬讛 讘诪讛 砖讛讞诪讬专 注讚 注转讛 讛诇讗 讝讻讜专 诇讟讜讘:


讜注"讚 讚专砖 讬"诇 讚讜讚讗讬 诪爪讬谞讜 讻诪讛 驻注诪讬诐 讘砖"住 讚讘讝拽谞讜转讜 讛讚专 讘讬' 讜诪住转诪讗 转讬拽谉 讘转砖讜讘讛 讛专讗讜讬 诇砖讙讙转 转诇诪讬讚 讜讘讻诇 讝讗转 诇讗 诪爪讬谞讜 讘讛讚讬' 讘砖"住 砖讜诐 驻注诐 砖讛讬' 诪爪讟注专 诇讗诪专 讗讬 讛讜讛 讝讻讗讬 讜讻讜' 讗讱 讻诇 注讘讬专讛 爪专讬讱 转讬拽讜谉 讘讗讜转讜 诪注砖讛 诪诪砖. 讜讗诪谞诐 讛注讜讘专 注讘讬专讛 讘注住拽 讛转讜专讛 讘讬诇讚讜转讜 拽砖讛 诇转拽谉 讘讝拽谞讜转讜. 讚讗讬 谞诪讬 讬讞讝讜专 讜讬注住讜拽 讘转讜专讛 讘拽讚讜砖讛 讜讟讛专讛 诇转拽谉 讗讜转讜 讛诪注讜讜转 诪"诪 讗讬谞讜 讚讜诪讛 讻讬 讛讜讗 驻讙诐 讘讙讬专住讗 讚讬谞拽讜转讗. 讜讘讗 诇转拽谞讜 注转讛 讘讙讬专住讗 讚讝讬拽谞讬 讘注转 讝拽谞讜转讜 讜讗讬谞讜 讚讜诪讛 讻讬 讙讬专住讗 讚讬谞拽讜转讗 讻诇讬诇讗 讚诇讗 讛讚专讗. 讜讛谞讛 讗讘讬讬 讻讚 讛讜讛 住"诇 诪讜转专 诇讛砖转诪砖 诇讗讜专讛 诪"诪 讛专讬 讬讚注 讚讗住讜专 诇专爪讜转 诪注讜转 谞讙讚 谞"讞. 讜诇讗 讛讬' 讟注讜转讜 诇讛转讬专 讗诇讗 转砖诪讬砖 拽讚讜砖讛. 讜讛谞讛 驻讙诐 讘诪讛 砖诇诪讚 转讜专讛 讘讬诇讚讜转讜 谞讙讚 谞"讞 讜注转讛 讘讝拽谞讜转讜 讻砖讞讝专 讘讜 诇讗 讛讬' 讬讻讜诇 诇转拽谉 讗砖专 注讬讜转讜. 讜讛讬讬谞讜 讚诪砖谞讬 讛砖"住 谞驻拽讗 诪讬谞讬' 诇讙讬专住讗 讚讬谞拽讜转讗:


讜讘讝讛 讗诪专转讬 诇讬讬砖讘 讛诪讚专砖 注诐 诇讘谉 讙专转讬 讜转专讬"讙 诪爪讜转 砖诪专转讬. 讗讘诇 讬讜住祝 砖讻讞 砖谞讗' 讻讬 谞砖谞讬 讗诇拽讬诐 讗转 讻诇 注诪诇讬 讜讗转 讻诇 讘讬转 讗讘讬. 讜讬"诇 诪谞"诇 诇讛诪讚专砖 讚讻讬 谞砖谞讬 拽讗讬 砖砖讻讞 诪讛 砖诇诪讚 诪讬注拽讘 讛讗 驻砖讟讬 讚拽专讗 诪砖诪注 砖砖讻讞 讘讬转 讗讘讬讜 讜谞讟专讚 诪诪谞讜. 讗讘诇 讛讬' 拽砖讛 诪讛 诇讜 诇讛讝讻讬专 讝讛 讗讞专讬 砖讻讘专 讛讜砖讬注讜 讛' 讜谞砖讻讞讜 讻诇 爪专讜转讬讜 讜讻诪讜 砖拽专讗 砖诐 讛砖谞讬 讘讗诪转 讗驻专讬诐 讻讬 讛驻专谞讬 讜讻讜' 讙诐 诪讛 专爪讛 讻讬 讛驻专谞讬 讘讗专抓 注谞讬讬 诪"讟 诇讚拽讚拽 讘讗专抓 注谞讬讬 讗注"讻 谞砖谞讬 讘转讜专讛 讜讻讬讜谉 砖砖讻讞 讙讬专住讗 讚讬谞拽讜转讗 讗注"讙 砖讛驻专谞讬 讗讞"讻 专讜爪讛 砖讞讝专 讜诇诪讚 讜讝讻讛 诇转讜专讛 诪"诪 讙讬专住讗 讚讬谞拽讜转讗 讛讜讗 驻住讬讚讗 讚诇讗 讛讚专. 讜讗诪谞诐 诇注讜诪转 讝讛 讬砖 诪注诇讛 诇转讜专讛 砖诇诪讚 注讻砖讬讜 讘诪爪专讬诐 讛讜讗讬诇 砖诇诪讚讛 诪转讜讱 注讜谞讬 讜讚讜讞拽 讘讘讬转 讛讗住讜专讬诐 讜讗讞讝"诇 讗祝 讞讻诪转讬 注诪讚讛 诇讬 讞讻诪讛 砖诇诪讚转讬 讘讗祝 讛讬讗 砖注诪讚讛 诇讬 讜讘讘讬转 讗讘讬讜 诇诪讚 诪转讜讱 讛专讞讘讛. 诇讻谉 讗诪专 讗讘诇 注转讛 讛驻专谞讬 讗诇拽讬诐 讘讗专抓 注谞讬讬 砖讛讜讗 讬讜转专 讟讜讘:


诇砖讘转 讞谞讜讻讛 转拽注"讜 驻讛 驻"讘 讬注"讗:





驻' 讘诪讛 诪讚诇讬拽讬谉 讻"讗 注"讘 诪讗讬 讞谞讜讻讛 讚转谞讜 专讘谞谉 讜讻讜' 注"砖 讜讻' 诪讛专砖"讗 讞"讗 砖讛专"谉 讻' 讚砖诐 讞谞讜讻讛 讛讜讗 谞讜讟专讬拽讜谉 讞谞讜 讻"讛. 讜讛拽砖讛 讝"诇 讛讗 诪讜转专 讘注砖讬讬转 诪诇讗讻讛. 讜诇注"讚 诇讗 诪爪讬谞讜 讞谞讜 注诇 砖讘讬转讛 诪诪诇讗讻讛 讻"讗 注诇 讞谞讬讬转 讛诪讞谞讛 讜讻讜讜谞转 讛专"谉 讞谞讜 讘拽诪抓 转讞转 讛讞讬"转 诇讜诪专 砖讞谞讜 诪诪诇讞诪讛 讘讗讜转讜 讛讬讜诐. 讗诪谞诐 诪讛专砖"讗 讛注诇讛 砖注讬拽讜专 讛讬' 注诇 砖诐 砖讞谞讻讜 讘讛诪"拽 讜讛诪讝讘讞 砖砖拽爪讜 讗谞砖讬 讬讜谉 讜砖讻谉 讗讬转讗 讘专讘讛 砖讙诐 诪诇讗讻转 讛诪砖讻谉 谞讙诪专 讗讝 讜诪"诪 爪讬讜讛 讛拽讘"讛 砖诇讗 诇讞谞讜讱 讛诪砖讻谉 注讚 专"讞 谞讬住谉 砖讘讜 谞讜诇讚讜 讗讘讜转. 讜讛拽讘"讛 诇讗 拽驻讞 砖讻专讜 砖诇 讗讜转谉 讛讬讜诐 讻"讛 讻住诇讜 讜砖诪专讜 诇讞谞讜讻转 讛讞砖诪讜谞讗讬诐 讗诇讜 讚讘专讬 诪讛专砖"讗 讝"诇:


讜诇讚讬讚讬 爪诇"注 拽爪转 讘讗讬讝讛 讬讜诐 讛讬转讛 讛转讞诇转 讛拽专讘讛 讜讛拽讟专讛 诇驻讬 讛诪讘讜讗专 讘诪谞讞讜转 谞' 注"讗 讗诪专 讗讘讬讬 讛"谞 诪住转讘专讗 讻诪"讚 讜讻讜' 注"砖. 讚讗讬谉 诪讞谞讻讬诐 诪讝讘讞 讛注讜诇讛 讻"讗 讘砖讞专讬转 讜诪讝讘讞 讛拽讟专转 讘讬谉 讛注专讘讬诐 讜讗讝 诪讚诇讬拽讬谉 讛谞专讜转 注"砖 讜讘驻讬专砖"讬 讜讻谉 驻住拽 专诪讘"诐. 讜讗"讻 讗讬诪转讬 讞谞讻讜 讛诪讝讘讞 讜讛诪谞讜专讛. 讗讬 讘讬讜诐 讻"讚 讻住诇讜 讗"讻 讛讬' 诇谞讜 诇讛转讞讬诇 讬诪讬 讞谞讜讻讛 诪讬讜诐 讻"讚 讚诇讗 诇诪住驻讚 讻讬讜谉 砖注讬拽讜专 讬"讟 注诇 讛讞谞讜讱 讜讛讬' 讛转讞诇转谉 讘讬讜诐 讻"讚. 讜讗讬 讛转讞讬诇讜 讘讬讜诐 讻"讛 讗"讻 诇讗 讛讚诇讬拽讜 谞专讜转 注讚 诇讬诇 讛驻讜谞讛 诇讻"讜 讜谞讛讬 讚讬讜诐 讛讞讬谞讜讱 讬砖 诇谞讜 诇讛转讞讬诇 讘讬讜诐 讻"讛. 诪"诪 讗讬谉 诇讛转讞讬诇 讘诪爪讜转 讛谞专讜转 注讚 讬讜诐 讻"讜 讜爪"注 诇讻讗讜专讛:


讜讛谞讛 讬砖 诇讛住讘讬专 注驻"讬 诪"砖 讘砖诐 诪讚专砖 专讘讛 讛谞"诇. 讚诇驻"讝 讬砖 砖讬讬讻讜转 诇讞谞讜讻讛 砖诇 讞砖诪讜谞讗讬诐 注诐 谞住 讛谞专讜转 讚讜拽讗. 注驻"讬 诪讛 砖讛拽砖讛 驻"讬 诪讛 爪讜专讱 诇谞住 讛讗 讟讜诪讗讛 讛讜转专讛 讘爪讬讘讜专 注"砖 讜讛讬讬谞讜 讗讬 注讚讬讬谉 诇讗 讙讝专讜 砖讬讛讬' 谞讻专讬诐 讻讝讘讬诐 诇讻诇 讚讘专讬讛诐 讜诇讬讻讗 讗诇讗 诪砖讜诐 讟讜诪讗转 诪转 砖讛讜转专讛 讘爪讬讘讜专. 讜转讬' 讝"诇 砖讛拽讘"讛 讛专讗讛 诇讛诐 讞讘转诐 砖诇讗 讬爪讟专讻讜 诇讛拽专讬讘 讜诇讛讚诇讬拽 讘讟讜诪讗讛 讗注驻"讬 砖讛讜转专讛 注"砖 讜讗讬转讗 讘讬诇拽讜讟 谞砖讗 砖讗诪专 讛拽讘"讛 诇讬讜住祝 讗转讛 砖诪专转 讛砖讘转 注讚 砖诇讗 谞讬转谉. 讻讚讻转讬讘 讜讟讘讜讞 讟讘讞 讜讛讻讬谉 讜讻转讬讘 讛转诐 讜讛讻讬谞讜 讗砖专 讬讘讬讗讜 讞讬讬讱 砖讘谉 讘谞讱 注转讬讚 诇讛拽专讬讘 讘砖讘转 砖谞讗' 讘讬讜诐 讛砖讘讬注讬 谞砖讬讗 诇讘谞讬 讗驻专讬诐 注"砖 讛谞专讗讛 诪讝讛 砖诇讗 专爪讛 讛拽讘"讛 砖转讞谞讱 讛诪砖讻谉 注"讬 讞诇讜诇 砖讘转 诪砖讜诐 讗' 诪谞砖讬讗讬 砖讘讟讬诐 讻"讗 注"讬 砖讘讟 讬讜住祝 讚专讘 讙讜讘专讬' 砖讻讘专 砖诪专 讛砖讘转 讘讞"诇. 讜讗诇 转转诪讛 砖讛专讬 讗驻讬' 诪讬 砖谞讜诇讚 讘砖讘转 爪专讬讱 拽爪转 讻驻专讛 注诇 砖讞讬诇诇讜 注诇讬讜 砖讘转 讘砖注转 诇讬讚讛. 讻诪讘讜讗专 住"驻 诪驻谞讬谉. 讜诪讝讛 讛讟注诐 讘注爪诪讜 谞"诇 砖谞讚讞讛 讬讜诐 讻"讛 讻住诇讜 诪诇讛转讞讬诇 讘讜 讞谞讜讱 讛诪砖讻谉 诪驻谞讬 砖讗讝 讛讬' 讬讜诐 讻"讛 讻住诇讜 讘讬讜诐 讜讬"讜 诇驻讬 诪"砖 转讜住' 讘"拽 讚讬讛"讻 砖讬专讚 诪专注"讛 诪谉 讛讛专 讛讬' 讘讬讜诐 讘' 注"砖 谞诪爪讗 诇讗 讬讗专注 讘讬讜诐 讛砖讘讬注讬 谞砖讬讗 诇讘谞讬 讗驻专讬诐 讘砖讘转. 讜讬讚讞讛 砖讘转 注"讬 讗讞讚 诪砖讗专讬 砖讘讟讬诐 讜讛拽讘"讛 诇讗 专爪讛 砖讬转讞谞讱 讛诪砖讻谉 注"讬 讞诇讜诇 砖讘转 讜诪砖讜"讛 谞讚讞讛 诪讬讜诪讜 讜诪诪讬诇讗 讛诪转讬谉 注讚 讬讜诐 讗' 讘谞讬住谉 砖谞讜诇讚讜 讘讜 讗讘讜转 讻谞"诇. 讜讛谞讛 讛拽讘"讛 谞转谉 诇讬讜诐 讻"讛 讻住诇讜 砖讻专讜 砖讬讛讬' 砖诪讜专 诇讬讜诐 讞谞讜讱 讞砖诪讜谞讗讬诐 讜讗讝 讘讛讙讬注 讛转讜专 讛讛讜讗 讛讬' 讛讻诇 讟诪讗 讜讗讬 讛讬' 讟讜诪讗讛 讛讜转专讛 讘爪讬讘讜专 讗"讻 诪讛 讛专讜讬讞 讝讛 讛讬讜诐 讘诪讛 砖诇讗 讞讬谞讻讜 讘讜 诪砖讻谉 砖诇讗 讬转讞谞讱 注"讬 讞诇讜诇 砖讘转 讜讛谞讛 讙诐 注转讛 谞转讞谞讱 注"讬 讚讞讬讬转 讟讜诪讗讛 讜讬讚讜注 讻讬 讛拽专讘讛 讘砖讘转 讜讘讟讜诪讗讛 讚讬谉 讗' 诇讛诐 讜讗"讻 讻讬讜谉 砖住讜祝 住讜祝 讬拽专讬讘讜 讘讟讜诪讗讛 砖讛讜转专讛 讘爪讬讘讜专 讛讬' 谞讜讞 诇讜 讬讜转专 诇讛拽专讬讘 讘砖讘转 讘讬诪讬诐 讛专讗砖讜谞讬诐 讘诪讚讘专. 注"讻 谞注砖讛 谞住 讘谞专讜转 诇讛专讗讜转 讞讘转诐 砖诇讗 讬爪讟专讻讜 诇讛拽专讬讘 讘讟讜诪讗讛 讜讗"砖 讛砖转讗 拽专讬讗转 讬诪讬 讞谞讜讻讛 注诇 砖诐 讛讞谞讜讱 讜转诇讜讬 讘谞专讜转 讻谞"诇:


讜讛谞讛 讛专讗"诐 讛拽砖讛 讛讗 讛砖诪谉 谞讟诪讗 诪讛诪谞讜专讛 讜转讬' 诇专"讬 讘专 讬讛讜讚讛 注砖讜 诪谞讜专讛 砖诇 驻砖讜讟讬 讻诇讬 注抓 讜讛拽砖讛 诪讛专砖"讗 讘讞"讗 驻' 讗诇讜 讟专驻讜转. 转讬谞讞 诇专讬讘专"讬 讜诇专讘谞谉 诪讗讬 讗讬讻讗 诇诪讬诪专 砖讗讬谉 注讜砖讬' 砖诇 注抓 讜注讜讚 诇专讬讘专"讬 诪讬 谞讬讞讗 讜讻讬 讗驻砖专 诇注砖讜转 谞专讜转 讘诇讬 砖讬讛讬' 诇讛诐 讘讬转 拽讬讘讜诇 讜诪拽讘诇讬诐 讟讜诪讗讛. 注"讻 讻转讘 讛讜讗 讝"诇 砖诇拽讞讜 讻诇讬 讞专住 讛讙讚讜诇讬诐 讛诪讞讝讬拽讬' 讬讜转专 诪住讗转讬讬诐 讜砖讘专讬诐 讜讛砖讘专讬诐 讛讛诐 讛诪讞讝讬拽讬诐 驻讞讜转 诪讞爪讬 诇讜讙 讗讬谞诐 诪拽讘诇讬诐 讟讜诪讗讛. 讜讘讝讛 谞讬讞讗 诇讬' 砖谞注砖讛 谞住 讙诐 讘诇讬诇讛 讛专讗砖讜谞讛 诪砖讜诐 砖讘诇讬诇 讟讘转 讛讗讞专讜谞讬诐 砖讬注讜专 讛砖诪谉 讞爪讬 诇讜讙 讜砖讘专讬 讻诇讬诐 讛讗诇讜 诇讗 讛讞讝讬拽讜 讞爪讬 诇讜讙 讜讗驻"讛 讚诇拽讜 讻诇 讛诇讬诇讛 讗诇讜 讚讘专讬讜 讝"诇. 讜转诪讛 注诇讬讜 讘住' 转讘讜讗讜转 砖讜专 诇诪住' 砖讘转 驻' 讘诪讛 诪讚诇讬拽讬谉 讚讛讗 注"讻 诇讗 驻诇讬讙讬 专讬讘专"讬 讜专讘谞谉 讗诇讗 讗讬 注讜砖讬' 讻诇讬 砖专转 砖诇 注抓 讗讘诇 砖诇 讞专住 诇讻讜诇讬 注诇诪讗 讗讬谉 注讜砖讬' 注讬讬谉 驻诇讜讙转讗 讝讜 讘专"讛 驻"讘 讙讘讬 讚诪讜转 爪讜专转 诇讘谞讜转 注"砖 讜诇注"讚 诇讬砖讘 讚诇拽讞讜 讻诇讬 诪转讻讜转 讙讘讬注讬诐 讙讚讜诇讬诐 讬讜转专 诪住讗转讬讬诐 讛诪讬讜讞讚讬诐 诇诪砖拽讛 讜谞拽讘讜诐 讻诪讜爪讗 诪砖拽讛 讜注讬"讝 谞讟讛专讜 讜砖讜讘 住转诪讜 讛谞拽讘 讜讬爪拽讜 诇转讜讻讜 讞专住 讗讜 讝讻讜讻讬转 砖讚讬谞讜 讻讞专住. 讜诪注转讛 讻讬讜谉 砖讛诪注诪讬讚 砖诇 讛讻诇讬 讛讜讗 注"讬 讟驻讛 砖诇 讞专住. 谞注砖讛 讻诇讬 讞专住 诇注谞讬谉 讟讜诪讗讛 诇专"诪 讚住"诇 讛讻诇 讛讜诇讱 讗讞专 讛诪注诪讬讚 注讬讬谉 砖讘转 讟"讜 注"讘 讜讗讞"讻 砖讘专讜诐 讜谞砖讗专讜 砖讘专讬诐 驻讞讜转 诪讞爪讬 诇讜讙 讜讚讬谞讜 诇注谞讬谉 讟讜诪讗讛 讻砖讘专讬 讻诇讬 讞专住 讘驻讞讜转 诪讞爪讬 诇讜讙 讜讻诪讛专砖"讗 讛谞"诇 讜诪"诪 诇注谞讬谉 讻诇讬 砖专转 讚讬谞讜 讻诪转讻讜转 讜讛讚诇讬拽讜 讘讛诐. 讜讝讛 砖专诪讝 诇谞讜 讘谞专讜转 讚讝讻专讬' 讘讛驻讟专讛 讚砖讘转 讞谞讜讻讛 讜砖讘注讛 谞专讜转 注诇 专讗砖讛. 讜砖讘注讛 诪讜爪拽转 诇谞专讜转 讗砖专 注诇 专讗砖讛. 讜谞讚讞拽讜 诪讛 讛诪讛 讛诪爪讬拽讜转 注驻讬专砖"讬 讜专讚"拽 讜诇讛谞"诇 讛讬讬谞讜 诪讛 砖讛讜拽爪讜 诇住转讜诐 谞拽讘 讻诪讜爪讬讗 诪砖拽讛 讛谞"诇 讜讛讜爪拽 诇转讜讻诐 讟讬驻转 砖诇 讞专住. 讜讗"砖:


讜专讗讬转讬 讘专讗"诐 讘讘讬讗讜专讬 住诪"讙 砖讻' 讚讜讚讗讬 诪住驻拽 诇讗 讛讬讬谞讜 诪讞讝讬拽讬诐 专讬注讜转讗 砖谞讟诪讗讜 讛砖诪谞讬诐 砖讘讛讬讻诇 讘诪转 讗讘诇 讛讜讗讬诇 砖砖拽爪讜 讛讬讜谞讬诐 讗转 讛诪讝讘讞 讜讛拽专讬讘讜 注诇讬讜 诇注"讝 讗"讗 砖诇讗 讛讻谞讬住讜 诇砖诐 转拽专讜讘讜转 注"讝 砖诪讟诪讗 讘讗讛诇 讻诪转 注"砖. 讜爪"注 讚讛讬讬谞讜 诇专讬讘"讘 讘讞讜诇讬谉 讬"讙 注"讘 讜注"砖 讘转讜住'. 讗讘诇 诇专讘谞谉 诇讗 讛讜讛 转拽专讜讘讜转 注"讝 讗诇讗 诪讚专讘谞谉 砖讬讟诪讗 讜诪住转讘专 讚诇注谞讬谉 讛拽专讘讛 讘诪拽讚砖 诇讗 讙讝专讜. 讜注讬讬谉 诪"砖 转讜住' 讘诪讙讬诇讛 讬讜"讚 注"讗 讚"讛 砖诪注转讬 讜讻讜'. 讜讛谞诇注"讚 讘讝讛 讚讜讚讗讬 讗诇讜 讛讬' 讛砖诪谉 砖讘讛讬讻诇 谞讬讻专 诇谞讜 注"讬 讞讜转诪讜 砖诇 讻讛"讙 讜讻讬讜爪讗 讘讜 砖讝讛 讛讜讗 讗讜转讜 讛砖诪谉 讘注爪诪讜 砖讛谞讬讞讜 讛讻讛谞讬诐 讘讛讬讻诇 讟专诐 砖谞讻谞住讜 讙讜讬诐 诇讛讬讻诇 讗讝讬 讘讜讚讗讬 诇讗 讛讜讛 诪讜讞讝拽讬诐 专讬注讜转讗 砖讬讟诪讗. 讗讱 讻讬讜谉 砖诇讗 讛讬' 诪讜谞讞 讘讞讜转诪讜 砖诇 讻讛谉 讙讚讜诇 讗"讻 诪讬 讬讬诪专 诇谞讜 砖讛讬' 诇讛砖诪谉 讞讝拽转 讟讛专讛 诪注讜诇诐 讚诇诪讗 诪注诇诪讗 讛讘讬讗讜讛讜 讛讙讜讬诐. 诪讛 转讗诪专 谞讬诪讗 讻讗谉 谞诪爪讗 讜讻讗谉 讛讬' 诪注讜诇诐 讘讛讬讻诇. 诇讝讛 讬"诇 诇驻讬 诪讛 讚讗诪专讬' 讘诪住' 注"讝 驻专拽 讬砖诪注讗诇 谞"讘 注"讘 讜讘讗讜 讘讛 驻专讬爪讬诐 讬讞诇诇讜讛 诪讻讬讜谉 砖讘讗讜 讘讛 驻专讬爪讬诐 诇讘讛诪"拽 谞转讞诇诇讜 讻诇 讛讻诇讬诐 诪拽讚讜砖转诐 讜诪砖诪注 砖诐 讘专诪讘"谉 讘诪诇讞诪讜转 讛' 诪砖讜诐 砖讛讙讜讬 拽讜谞讛 讘砖讘讬' 诪讚讬谞讗 讜讛专讬 讛讜讗 砖诇讜 谞诪爪讗 诇驻"讝 讛砖诪谉 讛讝讛 讛诪讜谞讞 讘讛讬讻诇 讛讜讗 讘专砖讜转 讛讙讜讬诐 讛驻讬专讜爪讬诐 砖拽谞讗讜 讗讜转讜 讜讗"讻 讗讚专讘讗 谞讬诪讗 讻讗谉 谞诪爪讗 讘专砖讜转谉 砖诇 讙讜讬 讜讻讗谉 讛讬' 诪注讜诇诐. 讜诇讗 讛讬' 砖诇 讬砖专讗诇 诇注讜诇诐 讜诪讗谉 诇讬诪讗 诇谉 诇诪讬讝诇 讘转专 讛诪拽讜诐 砖谞诪爪讗 讘讜 诇讜诪专 讻讗谉 讘诪拽讜诐 讛讛讬讻诇 谞诪爪讗 讜讻讗谉 讛讬'. 讗讚专讘讗 谞讬诪讗 讻讗谉 讘专砖讜转谉 砖诇 讙讜讬诐 谞诪爪讗 讜讘专砖讜转谉 讛讬' 诪注讜诇诐 讜注讬讬谉 住讘专讜转 讗诇讜 讘讻转讜讘讜' 住"驻 讛诪讚讬专 讘住讜讙讬' 讚诪讜诪讬谉 讘砖讬讟转 专砖"讬 讜转讜住' 讜专讝"讛 讜专"谉 讜拽"诇:





驻谞讬 讬讛讜砖注

转讜住驻讜转 讘讗"讚 讜诪讬讛讜 专讘 讚拽讗诪专 讻讜' 讚讘住转诪讗 诇讗 讛讬讬转讬 讗讜诪专 砖砖讜诐 讗讚诐 讬讞诪讬专 诇讗住讜专 诇讛砖转诪砖 诇讗讜专讛 讻讜' 注讻"诇. 讜讗注"讙 讚专讘 讛讜谞讗 讚拽讗诪专 讘讬谉 讘砖讘转 诇讗砖诪注讬谞谉 讚诪讜转专 诇讛砖转诪砖 诇讗讜专讛 讻诪"砖 讛转讜住驻转 讗"讻 诪砖诪注 讚诪住讘专讗 讛讬讬转讬 讗讜诪专 讚讗住讜专 诪"诪 诇讘转专 讚砖诪注讬谞谉 诪专讘 讛讜谞讗 讜专讘 讞住讚讗 讚诪讜转专 诇讛砖转诪砖 诇讗讜专讛 诪住转诪讗 诇讗 讛讬讬转讬 讗讜诪专 砖砖讜诐 讗讚诐 讬讞诪讬专 诇讗驻诇讜讙讬 注诇讬讛 讚讗驻讜砖讬 驻诇讜讙转讗 诇讗 诪驻砖讬谞谉. 讜注讜讚 讚专"讛 讜讚讗讬 讗讬爪讟专讬讱 诇讗砖诪讜注讬谞谉 讚诪讜转专 诇讛砖转诪砖 诪砖讜诐 讚诇诪讗讬 讚住"诇 讻讘转讛 讝拽讜拽 诇讛 讜讜讚讗讬 讛讬讬转讬 讗讜诪专 诪住讘专讗 讚讗住讜专 诇讛砖转诪砖 诇讗讜专讛 讜诪砖讜诐 讟注诪讗 砖讻转讘 讛专诪讘"谉 讜讛专"谉 讚诪讗谉 讚讗住讜专 讛讬讬谞讜 讻讚讗砖讻讞谉 讘诪谞讜专讛 讗讜 诪砖讜诐 讟注诪讗 讗讞专讬谞讗 讚住讚"讗 讚讗住讜专 讚讗讬转拽爪讗讬 诇诪爪讜转讜 诇讻诇 讝诪谉 砖讬注讜专讜 讜讗讬谞讜 诪爪驻讛 诪转讬 讬讻讘讛 谞专讜 讚讻讬讜谉 砖爪专讬讱 诇讞讝讜专 讜诇讛讚诇讬拽讜 讜拽诪砖诪注 诇谉 专讘 讛讜谞讗 讚讗驻"讛 诪讜转专 诇讛砖转诪砖 诇讗讜专讛 讻诪讜 砖讗驻专砖 讘住诪讜讱 诪砖讗"讻 诇专讘 讜专讘讬 讬讜讞谞谉 讚住讘讬专讗 诇讛讜 讻讘转讛 讗讬谉 讝拽讜拽 诇讛 讜诇讗 讘注讬谞讗 讚讜诪讬讗 讚诪谞讜专讛 讗"讻 诪讛讬讻讬 转讬转讬 讛讬讬转讬 讗讜诪专 讚讗住讜专 诇讛砖转诪砖 诇讗讜专讛 讜讟注诪讗 讚讗讬转拽爪讗讬 诇诪爪讜转讜 谞诪讬 诇讗 砖讬讬讱 讚讻讬讜谉 讚讻讘转讛 讗讬谉 讝拽讜拽 诇讛 讛专讬 注讜诪讚 讜诪爪驻讛 诪转讬 讬转讻讘讛 讜诇讗 讗讬转拽爪讗讬 讻诇诇 诇诪爪讜转讜 砖讗讬谉 注讬拽专 诪爪讜转讜 讗诇讗 讘砖注转 讛讚诇拽讛 诪诪砖 诪砖"讛 讗讬爪讟专讬讱 诇讗砖诪注讬谞谉 讚讗驻"讛 讗住讜专 诇讛砖转诪砖 诇讗讜专讛 讜讛讬讬谞讜 诪讟注诐 砖讻转讘 专砖"讬 讝"诇 讻讚讬 砖讬讛讗 谞讬讻专 砖讛讜讗 谞专 诪爪讜讛 讻谉 谞"诇. 讜诪讛专砖"讗 讻转讘 讘讝讛 讘讗专讬讻讜转 注"砖 讜讚讜"拽:


讘讙诪专讗 讗诪专 专讘讬 讬专诪讬讛 诪"讟 讚专讘 拽住讘专 讻讘转讛 讗讬谉 讝拽讜拽 诇讛. 讜诇讻讗讜专讛 讬砖 诇讚拽讚拽 讚诇驻讬 驻讬' 专砖"讬 诇注讬诇 讚讟注诪讗 讚专讘 讛讜谞讗 讚讞讬讬砖 砖诪讗 讬驻砖注 讗"讻 专讘 谞诪讬 诪爪讬 住讘专 讚讻讘转讛 讝拽讜拽 诇讛 讗诇讗 讚诇讗 讞讬讬砖 诇砖诪讗 讬驻砖注 讗驻"讛 诪讚讬讬拽 专讘讬 讬专诪讬讛 砖驻讬专 诪讚拽讗诪专 专讘 诪讚诇讬拽讬谉 讘讬谉 讘砖讘转 讜诇讗 讞讬讬砖 诇砖诪讗 讬讻讘讛 讜转讜 诇讗 诪爪讬 诇讗讚诇讜拽讬 讗注"讻 讚拽住讘专 讻讘转讛 讗讬谉 讝拽讜拽 诇讛 讜讛诪注讬讬谉 讘讚讘专讬 讛专讬"祝 讝"诇 讬专讗讛 诇讛讚讬讗 砖谞转讻讜讜谉 诇诪讛 砖讻转讘转讬 讚讻讜诇讛 讚讬讜拽讗 讚专讘讬 讬专诪讬讛 讘转专转讬 讟注诪讬 讛讬讬谞讜 诪讛讗 讚诪讚诇讬拽讬谉 讘砖讘转 诇讞讜讚:


讘驻专砖"讬 讘讚"讛 讜讗住讜专 诇讛砖转诪砖 诇讗讜专讛 砖讬讛讬讛 谞讬讻专 砖讛讜讗 谞专 诪爪讜讛 讻讜' 注讻"诇. 讻讘专 讻转讘转讬 砖讛专"谉 讝"诇 讻转讘 讟注诐 讗讞专 讚讗住讜专 诇讛砖转诪砖 诇讗讜专讛 讻讚讗砖讻讞谉 讘诪谞讜专讛 讜讻转讘转讬 讙"讻 诪讛 砖讬砖 诇讚拽讚拽 讘驻讬专讜砖讜 讜讘专 诪谉 讚讬谉 拽砖讬讗 诇讬 讗讬 住"讚 砖讬砖 住讘专讗 诇讜诪专 讚讘注讬谞谉 讚讜诪讬讗 讚诪谞讜专讛 讗"讻 诪谞"诇 诇专讘讛 诇注讬诇 诇驻专砖 讟注诪讗 讚专讘 讛讜谞讗 诪砖讜诐 讚讻讘转讛 讝拽讜拽 诇讛 讜诪讜转专 诇讛砖转诪砖 诇讗讜专讛 讜讗诪讗讬 诇讗 诪驻' 讘驻砖讬讟讜转 讚讟注诪讗 讚专"讛 讘驻转讬诇讜转 讜砖诪谞讬诐 讛讬讬谞讜 诪砖讜诐 讚讘注讬谞谉 讚讜诪讬讗 讚诪谞讜专讛 砖讛讬讛 讗住讜专 诇讛讚诇讬拽 讘讻诇 诪讛 砖讗讬谉 诪讚诇讬拽讬谉 讘砖讘转 讻讚转谞讬 专诪讬 讘专 讞诪讗 诇注讬诇 讗注"讻 讚驻砖讬讟讗 诇讬讛 诇转诇诪讜讚讗 砖讗讬谉 砖讜诐 住讘专讗 诇讜诪专 讚讘注讬谞谉 讚讜诪讬讗 讚诪谞讜专讛 诪讚诇讗 转讬拽谞讜 诇讛讚诇讬拽 讚讜讜拽讗 讘砖诪谉 讝讬转 讻诪讜 砖讛讬讛 讘诪谞讜专讛 讜讚讘专讬 讛专"谉 讜住讬讬注转讜 讬砖 诇讬讬砖讘 讜讗讬谉 讻讗谉 诪拽讜诪讜. 讜讛讗 讚诇讗 诪驻专砖 专砖"讬 谞诪讬 讚讟注诪讗 讚讗住讜专 诇讛砖转诪砖 诇讗讜专讛 讛讬讬谞讜 诪砖讜诐 讚讗讬转拽爪讗讬 诇诪爪讜转讜 讻讚讗砖讻讞谉 讘讛讚住 砖诇 诪爪讜讛 讚讗住讜专 诇讛专讬讞 讘讜 诪砖讜诐 讚诪专讬讞讜 拽讚砖讜 讬转讬讬砖讘 讙"讻 注驻"讬 诪讛 砖讻转讘转讬 讘诇砖讜谉 讛转讜住驻讜转 讚讻讬讜谉 讚拽讬"诇 讚讻讘转讛 讗讬谉 讝拽讜拽 诇讛 讗讬谉 注讬拽专 诪爪讜转讜 讗诇讗 讘砖注转 讛讚诇拽讛 诪诪砖 讜诪讻讗谉 讜讗讬诇讱 讬讜砖讘 讜诪爪驻讛 诪转讬 转讻讘讛 讜转讜 诇讗 讚诪讬 诇讛讚住 讚讗转拽爪讗讬 诇讻诇 讝诪谉 诪爪讜转讜 (讜注讜讚 谞专讗讛 讚讚讜拽讗 讘讛讚住 砖讬讬讱 讟注诪讗 讚诪专讬讞讜 拽讚砖讜) 讜讛讗 讚诇讗 诪驻专砖 专砖"讬 谞诪讬 讚讟注诪讗 讚讗住讜专 诇讛砖转诪砖 诇讗讜专讛 讛讬讬谞讜 诪砖讜诐 讘讬讝讜讬 诪爪讜讛 谞专讗讛 诪讚讘专讬讜 讚诪砖诪注 诇讬讛 讚讗驻讬诇讜 转砖诪讬砖 拽讚讜砖讛 讚诇讗 砖讬讬讱 讘讬讝讜讬 诪爪讜讛 谞诪讬 讗住讜专 讻诪讜 砖讛讻专讬讞讜 讛驻讜住拽讬诐 讚讗讬 住"讚 转砖诪讬砖 诇拽讚讜砖讛 砖专讬 诇讗 讛讜讬 砖专讬 诇讛讚诇讬拽 讘砖诪谞讬诐 讜驻转讬诇讜转 讘砖讘转 讗讻转讬 谞讬讞讜砖 砖诪讗 讬讟讛 诇讛砖转诪砖 讘讛谉 讘讚讘专讬 拽讚讜砖讛. 讗诪谞诐 诇注"讚 讗讬谉 讝讛 诪讜讻专讞 诇讛拽砖讜转 注诇 砖讬讟转 讛驻讜住拽讬诐 讚诪转讬专讬谉 讘转砖诪讬砖 砖诇 拽讚讜砖讛 讚讗讬讻讗 诇诪讬诪专 讚讗驻"讛 诇讗 讞讬讬砖讬谞谉 砖诪讗 讬讟讛 讚转砖诪讬砖 砖诇 拽讚讜砖讛 讘讞爪专 讜讘专讛"专 诪讬诇转讗 讚诇讗 砖讻讬讞讗 讛讜讗 讜讻"砖 诇拽专讜转 讘住驻专 讚拽讬"诇 讚讗讬谉 拽讜专讬谉 诇讗讜专 讛谞专 讻谞"诇 讜讚讜"拽 :


讘讙诪专讗 转谞讜 专讘谞谉 诪爪讜转 讞谞讜讻讛 谞专 讗讬砖 讜讘讬转讜. 谞专讗讛 讚诪讛 砖谞砖转谞讛 诪爪讜讛 讝讜 诪砖讗专 诪爪讜转 砖讛谉 讞讜讘转 讛讙讜祝 砖讛讬讛 讞讬讜讘 注诇 讻诇 讬讞讬讚 讜讬讞讬讚 讚拽讬讬诪讗 诇谉 谞诪讬 诪爪讜讛 讘讜 讬讜转专 诪讘砖诇讜讞讜 讗诇讗 讚砖讗谞讬 讛讻讗 砖讗讬谉 讛讻讗 注讬拽专 讛诪爪讜讛 讗诇讗 讘住诪讜讱 诇专讛"专 砖讛讜讗 诪砖讜诐 驻专住讜诪讬 谞讬住讗 诪砖讜诐 讻讱 讛讟讬诇讜 讞讜讘转 诪爪讜讛 讝讜 讻讗讬诇讜 讛讬讗 讞讜讘转 讛讘讬转 讜注讚讬讬谉 爪"注:


砖诐 驻诇讬讙讬 讘讛 转专讬 讗诪讜专讗讬 讻讜' 注讚 诪注诇讬谉 讘拽讚砖 讜诇讗 诪讜专讬讚讬谉. 讜诇讻讗讜专讛 讗讬谉 讗诇讜 讛讟注诪讬诐 诪住驻讬拽讬谉 讗诇讗 诇注谞讬谉 讗讬 驻讜讞转 讜讛讜诇讱 注讚讬祝 讗讜 诪讜住讬祝 讜讛讜诇讱 注讚讬祝 讗讱 讚讗讻转讬 讘注讬拽专 讛讚讘专 爪专讬讱 讟注诐 诇诪讛 讞讬诇拽讜 讞讻诪讬诐 讘讬谉 讛驻专拽讬诐 讜诇讗 讛砖讜讜 诪讚讜转讬讛诐 砖讬讚诇讬拽讜 讘讻诇 讛诇讬诇讜转 讘砖讜讛 讗讜 讗讞讚 讗讞讚 讗讜 砖诪谞讛 砖诪谞讛. 讜讛谞专讗讛 讘讝讛 讚讜讚讗讬 讻谉 讛讜讗 诪注讬拽专 讛转拽谞讛 讗诇讗 讚讟注诪讗 讚诪讛讚专讬谉 诪谉 讛诪讛讚专讬谉 讚讻讬讜谉 砖讘讻诇 讬讜诐 讜讬讜诐 谞转专讘讛 驻专住讜诐 讛谞讬住讗 讜讞讬讘转 讛诪拽讜诐 讘讬讜转专 诇讻讱 专讗讜讬 诇注砖讜转 讛讚讜专 诪爪讜讛 诇驻讬 注专讱 驻讬专住讜诐 讛谞住 讜讛讞讬讘讛 讜讛讬讬谞讜 讟注诪讗 讚诪"讚 讻谞讙讚 讛讬诪讬诐 讛讬讜爪讗讬谉 砖讛专讬 讘诇讬诇讛 讛专讗砖讜谞讛 诇讗 谞转驻专住诐 讛谞住 讻讬 讗诐 注诇 讗讜转讛 诇讬诇讛 讘诇讘讚 讻诪"砖 讘讘讬转 讬讜住祝 诪砖讗"讻 讘讻诇 诇讬诇讛 讘讛转讜住祝 讛讬诪讬诐 讛讬讛 讛谞住 讬讜转专 砖讛讬讛 讚讜诇拽 讜讛讜诇讱 讻诇 讗讜转谉 讛讬诪讬诐 诪砖"讛 专讗讜讬 诇讛专讘讜转 讘谞专讜转 讻驻讬 诪住驻专 讗讜转谉 讛讬诪讬诐. 讜讟注诪讗 讚诪"讚 驻讜讞转 讜讛讜诇讱 讻谞讙讚 讬诪讬诐 讛谞讻谞住讬谉 讛讬讬谞讜 诪砖讜诐 讚讜讚讗讬 讗诐 讛讬讛 讛谞住 谞讬讻专 讘谞专讜转 讛诪谞讜专讛 讛讬讛 专讗讜讬 诇讛讬讜转 诪讜住讬祝 讜讛讜诇讱 讗诇讗 讚诇驻讬 讛讗诪转 诇讗 讻讱 讛讬讛 砖讛专讬 讛讬讛 爪专讬讱 诇讛讟讬讘 讛谞专讜转 讘讻诇 讬讜诐 讜诇讛住讬专 讛砖诪谉 讜讛驻转讬诇讛 讬砖谞讛 讜诇讬转谉 砖诪谉 讜驻转讬诇讛 讞讚砖讛 诇爪讜专讱 诪讞专 讻讚讗讬转讗 讘诪谞讞讜转 讚讗驻讬诇讜 讘谞专 砖讻讘讛 拽讬"诇 谞讚砖谉 讛砖诪谉 讜谞讚砖谉 讛驻转讬诇讛. 谞诪爪讗 讚诇驻"讝 砖注讬拽专 讛谞住 诇讗 谞注砖讛 讗诇讗 讘驻讱 砖讘诇讬诇讛 专讗砖讜谞讛 诇讗 讛讜专拽 诪诪谞讜 讗诇讗 讞诇拽 砖诪讬谞讬转 讜诪讝讛 谞转诪诇讗讜 讻诇 谞专讜转 讛诪谞讜专讛 讜讻讬讜谉 砖谞砖讗专讜 砖讘注讛 讞诇拽讬诐 讻讗讬诇讜 注讚讬讬谉 讘驻讱 讛讬讛 谞讬讻专 讜谞专讙砖 砖讬讗专讬讱 讝诪谉 讛谞住 注讜讚 砖讘注讛 讬诪讬诐 诪砖"讛 专讗讜讬 诇讛讚诇讬拽 砖诪谞讛 诪砖讗"讻 讘诇讬诇讛 砖谞讬讛 砖讻讘专 谞讞住专讜 砖谞讬 讞诇拽讬诐 讜讞住专讜谉 讗讬谞讜 谞讬讻专 讻诇诇 讘驻讱 讗诐 谞讞住专 讘讬讜诐 讗讞讚 讗讜 讘砖谞讬 讬诪讬诐. 讗诪谞诐 诇驻讬 砖谞砖讗专 注讚讬讬谉 砖砖讛 讞诇拽讬诐 诪诇讘讚 讗讜转讜 讛诇讬诇讛 诪砖"讛 专讗讜讬 诇讛讚诇讬拽 砖讘注讛 讚专讱 讻诇诇 讚诪砖讜诐 砖讛讬讛 注讬拽专 讛谞住 讘驻讱 讜讛驻讱 讘讻诇 讬讜诐 讛讬讛 诪转诪注讟 讜讛讜诇讱 诪砖"讛 专讗讜讬 诇注砖讜转 讛讬讚讜专 诪爪讜讛 讙诐 讻谉 讘注谞讬谉 讝讛 讚驻讜讞转 讜讛讜诇讱. 讜诇驻"讝 讬砖 诇谞讜 诇讜诪专 讚讟注诪讗 讚诪"讚 讻谞讙讚 驻专讬 讛讞讙 谞诪讬 讗讬谉 讝讛 注讬拽专 讛讟注诐 讚诪讛 注谞讬谉 讛讚诇拽转 讛谞专讜转 砖讛讜讗 诪砖讜诐 驻讬专住讜诐 讛谞住 诇驻专讬 讛讞讙 砖讛讜讗 讙讝讬专转 讛诪拽讜诐 讗诇讗 讜讚讗讬 讚讟注诪讗 讚讬讚讬讛 谞诪讬 讻讚驻专讬砖讬转 诇驻讬 砖讛驻讱 讛讬讛 诪转诪注讟 讜讛讜诇讱 讗诇讗 讚讗讻转讬 讗讬谉 讝讛 诪住驻讬拽 诇注砖讜转 讛讬讚讜专 诪爪讜讛 讘注谞讬谉 讝讛 讚驻讜讞转 讜讛讜诇讱 讻讬讜谉 讚讛诇讻讛 驻住讜拽讛 讘讻诇 诪拽讜诐 讚诪注诇讬谉 讘拽讜讚砖 讜诇讗 诪讜专讬讚讬谉 诪砖"讛 讗讬爪讟专讬讱 诇讛讚讜专讬 讗讟注诪讗 讚驻专讬 讛讞讙 讚讗砖讻讞谉 诪讬讛讜 讘砖讜诐 讚讜讻转讗 讚驻讜讞转 讜讛讜诇讱 讻"砖 讛讻讗 讚砖讬讬讱 诇注砖讜转 讻谉 诇驻讬 注谞讬谉 讛谞住 讚讛讬讛 诪转诪注讟 讜讛讜诇讱 讻谉 谞"诇 谞讻讜谉:

